text:
Q&A’s habitante
Último informashon: 2 di òktober 2021
Entidat Públiko Boneiru a formulá e informashon aki den koperashon ku departamento di Salubridat Públiko i otro instansianan.
Kontinuamente ta aktualisá e lista aki. E desaroyonan rònt di COVID-19 ta impredisibel, situashonnan, reglanan i kondishonnan por kambia kada momentu. Pa e último informenan nos ta referí bo na komunikadonan di prensa di Entidat Públiko Boneiru riba nan página di Facebook. Bo tin un pregunta ku ainda no ta den e lista? E ora ei manda un email ku bo pregunta na publichealth@bonairegov.com
No por derivá ningun derecho for di e informashon riba e lista ku Q&A.
Kas
Tin un skema kaminda bo por mira kua ta e medidanan ku for di 2 di òktober ta na vigor awor ku Boneiru ta den fase di riesgo 2?
Pa un bista general di e medidanan pa kada fase bo por wak riba: https://www.bonairecrisis.com/wp-content/uploads/2021/03/Poster-A3-Risiconiveaus-2021_02_2021_PAP.pdf
i https://www.bonairecrisis.com/pap/medidanan/
E medidanan pa COVID-19 tin di haber ku e riesgonan ku e diferente situashonnan ta enserá. E skema ta distinguí 6 diferente fase rònt di COVID-19. Den e skema tin e diferente medidanan pa kada fase.
Hendenan mag bini huntu i ta pèrmití pa organisá evento?
Ta distinguí enkuentro den seno privá i evento organisá profeshonalmente. Pa evento privá manera fiesta privá na kas, e reglanan ta:
*maksimalmente 50 persona por ta presente (mucha mas yòn ku 13 aña no ta inkluí).
*e presentenan semper mester tene por lo ménos 1,5 meter di distansia for di e persona ku ta mas serka di nan.
Durante seremonia di kasamentu i ora di entiero por tin maksimalmente 100 persona presente. E espasio mester ta asina grandi si ku tur e 100 personanan presente por tene distansia di 1,5 meter for di otro. Bishitantenan mester registra.
Pa evento organisá profeshonalmente manera marshe, òptògt riba kaminda, un fiesta ku no ta tuma lugá na kas, esaki ta e reglanan:
*maksimalmente 100 persona por ta presente (inkluso eventual personal);
*por usa maksimalmente 50% di e espasio disponibel;
*e presentenan mester tene semper por lo ménos 1,5 meter di distansia for di e persona ku ta mas serka di nan;
*mester registrá e wéspetnan;
*ora tin un evento ku ta profeshonalmente organisá, mester kumpli tambe ku loke lei ta eksigí;
*si ta trata di un evento ku obligashon pa pidi pèrmit, mester tuma e pasonan pa yega na un pèrmit.
Na enkuentro privá i evento profeshonalmente:
* No ta permití kantamentu i baliamentu basta ku ta pafó.
* Organisá mester kumpli estriktamente ku e medidanan di higiena, segun instrukshonnan di departamento di Salubridat Públiko.
Grupo musikal tin mag di duna presentashon awor i públiko tin mag di balia e ora ei?
Grupo musikal tin mag di duna presentashon i kanta pa públiko, pero nan tin ku tene nan mes na e reglanan básiko sí. Manera tene 1,5 meter di distansia, laba man regularmente i si tin keho traha un sita pa tèst mesora.
Durante e presentashon públiko ta permití kantamentu i baliamentu basta ku ta pafó..
Pa presentashon den espasio públiko pèrmit ta obligatorio.
Mi por yama polis i direktorado di Supervishon i Mantenshon di Lei si hendenan òf negoshinan no ta tene nan mes na e medidanan?
Sí. Polis i direktorado di Supervishon i Mantenshon di Lei no por kontrolá tur kaminda pareu. Pa e motibu aki un notifikashon ta bon biní. Pa esaki bo por tuma kontakto:
* Via email bisami_TH@bonairegov.com
* Liña di tep di Kuerpo Polisial Hulanda Karibense 715 8000 òf anónimo 717 7251.
* Direktorado di Supervishon i Mantenshon di Lei 715 5300, pa kasonan di emergencia i pafó di ora i ofisina 796 4850.
Empresa
Kua ta e reglanan pa hóreka for di 2 di òktober 2021?
E reglanan pa hóreka ta:
• Negoshinan di hóreka mester sera pa mas tardá 00:00 or. Inklui hóreka di hotel.
* No ta permití kantamentu i baliamentu basta ku ta pafó.
* Ta registrá ken e klientenan ta, e klientenan mester kontestá pregunta tokante nan salú.
• E reglanan básiko ta na vigor, manera tene 1,5 meter di distansia, evitá kaminda tin hopi hende, laba man regularmente, no mishi ku wowo, nanishi i boka i tapa bo nanishi i boka ora bo nister òf tosa.
Por lesa e reglanan básiko akinan: https://www.bonairecrisis.com/pap/medidanan/
Kua ta e reglanan pa tiendanan awor aki?
Nos ta distinguí tienda nesesario manera supermarket, panaderia, botika i negoshi ku ta bende material di konstrukshon i tienda no-esensial manera pakus ku ta bende paña i lugá ku ta laba outo pa bo.
* Pa tur dos tipo di pakus ta konta aktualmente:
E reglanan básiko manera tene 1,5 meter di distansia, evitá kaminda tin hopi hende, laba man regularmente.
Por repasá e reglanan básiko aki: https://www.bonairecrisis.com/maatregelen/
* Ademas ta konta pa tur dos tipo di pakus ku por drenta esakinan ku maksimalmente 2 persona di mes kas. Mucha mas yòn ku 13 aña i hende ku mester di ayudo no ta inkluí.
* Un garoshi/makutu ta obligatorio.
* E situashon ta otro den kada tienda. Pa e motibu aki nos ta ferwagt di empresarionan ku nan mes ta formulá regla pa laga hende drenta nan negoshi. Tiendanan por stipulá ku tapaboka ta obligatorio i obligá klientenan pa usa ‘handsanitizer’. Gobièrnu no ta imponé esaki, un empresario mes por disidí esaki.
Suponé mi tin ku registrá ken mi klientenan ta. Kiko mi tin ku puntra mi klientenan?
Bo ta pidi bo klientenan e siguiente informashon:
* nòmber kompleto
* fecha, e ora ku nan a yega i e lugá kaminda nan a sinta
* e mail
* number di telefòn
Ta importante pa bo klientenan bai di akuerdo tambe ku bo ta entregá nan informashon na Departamento di Salubridat Públiko. E departamento tin mester di e informashon si nan tin ku hasi un investigashon di fuente òf kontakto, ora un hende pega ku e vírùs.
NB. Mester warda e informashonnan pa un mínimo di tempu di 14 dia i un máksimo di tempu di 21 dia. Ta protehé privasidat di kliente. Ta warda e informashonnan di tal manera ku semper privasidat di e kliente ta protehé.
Kiko un chekeo di salú ta enserá?
Un chekeo di salú ta enserá ku promé ku hendenan drenta, nan mester kontestá algun pregunta. Esaki ta nesesario pa sa si un hende tin keho ku por tin di haber ku e vírùs di corona. Òf pa sa si e persona a laga hasi tèst i ainda ta wardando riba su resultado. Pa wak si un hende de fakto mester ta den isolashon pasobra e ta kontagiá. Kisas e persona ku ke drenta mester bai den karentena. Ora un hende kontestá un di e preguntanan ku ‘Si’, e persona ei no por drenta. E ora ei e ta haña un konseho urgente pa bai kas. Wak tambe https://www.bonairecrisis.com/maatregelen
Na kua regla empresanan i ofisinanan mester tene nan mes?
E reglanan pa empresanan i ofisinan ta:
* E espasio pa traha den mester ta organisá di tal manera si ku e ta kumpli ku e reglanan di departamento di Salú Públiko;
* Esaki ta nifiká ku mester ta posibel pa tene 1,5 meter di distansia for di otro. Tambe mester hasi uso di tapaboka ora no ta posibel pa mantené 1,5 meter di distansia;
* Tin e reglanan di higiena tambe ku empresanan mester kumpli kuné. Ta posibel ku pa kada sektor di empresa tin regla èkstra ku ta na vigor;
* Pa mas informashon wak riba e wèpsait https://www.bonairecrisis.com/maatregelen
Barberonan i hendenan ku tin un ofishi di kontakto por traha awor ku Boneiru ta den fase di riesgo 2?
Sí, barbero, hasidó di kabei i hende den profeshon di kontakto manera fisioterapista, drechadó di uña, masahista, higienista di boka por traha.
* Aktualmente solamente e reglanan básiko ta na vigor, manera tene 1,5 meter di distansia, evitá kaminda tin hopi hende, laba man regularmente, no mishi ku wowo, nanishi i boka i tapa bo nanishi i boka ora bo nister òf tosa.
Por lesa e reglanan básiko akinan: https://www.bonairecrisis.com/pap/medidanan/
Kua ta e reglanan pa lokalidat pa wega di plaka, kasino i sine pa ta habrí?
Esaki ta e kondishonnan:
* teater di sine mester sera pa mas tardá 00:00 or i kasino i lokalidat pa wega mester sera pa mas tardá 02:00 or;
• for di 00:00 or te 02:00 or kasino no por sirbi kuminda i kos di bebe.
* e lokalidat pa wega di plaka, kasino i sine ta nota ken e wéspetnan ta (registrashon di wéspet), na entrada bishitantenan ta haña un chekeo di salú;
• E reglanan básiko ta na vigor, manera tene 1,5 meter di distansia, evitá kaminda tin hopi hende, laba man regularmente, no mishi ku wowo, nanishi i boka i tapa bo nanishi i boka ora bo nister òf tosa.
Por lesa e reglanan básiko akinan: https://www.bonairecrisis.com/pap/medidanan/
Empresanan por eksigí di nan bishitantenan pa bisti un tapaboka?
Si, empresarionan mes por disidí kua ta e reglanan èkstra ku nan ta manehá. Ta importante pa usa un tapaboka adekuadamente. Instrukshon kon mester usa un tapaboka bo ta haña aki https://www.bonairecrisis.com/pap/medio-di-komunikashon/ den e dokumentu: Konseho pa tapaboka.
Dunadónan di trabou i empresanan por nenga personal/kliente ku no a bakuná?
Dunadónan di trabou no mag nenga personal si e hendenan akí no a bakuná. Empresanan tampoko no mag nenga kliente. Bakunashon no ta obligatorio.
Dunadónan di trabou no mag puntra nan empleadonan si nan a bakuná. Empleadonan tin derecho riba privasidat.
Kon mi ta kalkulá kuantu kliente mi por tin den mi negoshi?
Sali for di e punto di bista ku kada kliente ta okupá 10 m² di superfisie di flur di bo negoshi. Un ehèmpel: Un tienda ta 10 meter hanchu i ku 15 meter largu . Superfisie di e flur ta 150 m². E ora ei por tin un máksimo di 15 kliente den bo tienda. Empresarionan mes ta responsabel pa sòru pa nan tin e kantidat korekto di kliente den nan negoshi. No tur tienda ta ekipá di mesun manera òf ta usa su espasio na e mesun forma. Direktorado di Supervishon i Mantenshon di Lei por duna konseho tokante esaki. Pa mas informashon yama 0800 – 0800 òf 717 – 4800.
Mi ta responsabel pa e manera ku mi klientenan ta komportá nan mes den mi negoshi?
E punto di salida ta ku bo ta tuma bo medidanan di tal sistema, ku bo klientenan por/mester komportá nan mes na un manera ‘COVID-proof’. https://www.bonairecrisis.com/pap/medidanan/
Kon ta pará ku kontròl di e reglanan di corona na empresanan?
Personal, hefenan i doñonan di edifisio mes ta responsabel pa tene na mes na e reglanan. No ta posibel pa diariamente kontrolá tur kaminda. Direktorado di Supervishon i Mantenshon di Lei por aktua si no kumpli ku e reglanan den espasio públiko. Si ta trata di ofisina, Inspekshon di Labor por aktua.
Di ki manera e kontròlnan den tienda i den hóreka ta tuma lugá?
Inspektornan di Direktorado di Supervishon i Mantenshon di Lei i miembronan di Kuerpo Polisial Hulanda Karibense (KPCN) ta hasi e kontròlnan. Queien no cumpla las reglas será multado.
Pa kuantu tempu ta sera negoshinan di hóreka si nan no kumpli ku e reglanan?
Inspektornan di Direktorado di Supervishon i Mantenshon di Lei i polis (Kuerpo Polisial Hulanda Karibense – KPCN) por disidí pa sera un negoshi di hóreka temporalmente si nan no ta tene nan mes na e reglanan. Si esei sosodé, e negoshi por habri atrobe ora ku nan ta kumpli ku e reglanan atrobe. E kantidat di tempu ku e ta keda será ta dependé di kua regla nan a violá. Si un negoshi na diferente okashon no ta kumpli, por kita su pèrmit for di dje.
Kua ta e reglanan pa sauna's pa nan ta habrí?
E reglanan pa sauna’s ta:
• E sauna ta nota ken e wéspetnan ta (registrashon di wéspet), na entrada bishitantenan ta haña un chekeo di salú.
• E sauna ta kumpli ku e reglanan di higiena ku departamento di Salubridat Públiko a formulá.
* E reglanan básiko ta na vigor, manera tene 1,5 meter di distansia, evitá kaminda tin hopi hende, laba man regularmente, no mishi ku wowo, nanishi i boka i tapa bo nanishi i boka ora bo nister òf tosa.
Por lesa e reglanan básiko akinan: https://www.bonairecrisis.com/pap/medidanan/
Pachi’s ta habri?
Sí, establesimentunan pa entretenimentu pa adulto por habri atrobe. Ta importante sí pa kumpli ku e reglanan básiko i pa laga aire pasa den e lugá.
Por lesa e reglanan básiko akinan: https://www.bonairecrisis.com/pap/medidanan/
E kompanianan ku ta produsí i entregá koriente i awa tin un plan di kalamidat den kaso ku nan mester traha ku ménos hende?
Sí nan a traha plan di kalamidat pa sigurá ku ta sigui produsí i entregá koriente i awa. Produkshon i entrega di koriente i awa ta sigui, asta si tin ménos hende riba puesto klave na trabou komo ku nan a pega ku e vírùs. Nos atenshon ta dirigí pa evitá e tipo di situashonnan akí i no pa suavisá efekto di e situashon.
Skol i instansia
Skolnan a habri, nan ta tene kuenta ku corona den lès?
Adultonan ta tene 1,5 meter di distansia for di otro. Den enseñansa avansá tambe adultonan ta tene 1,5 meter di distansia for di e alumnonan. Na skol básiko esaki no ta nesesario.
Ta traha mas tantu posibel den grupo fiho pa tene e kantidat di kontakto estrecho mas chikitu posibel.
Adultonan i alumnonan mester tene nan mes na e reglanan di corona: laba man regularmente, tosa i nister den èlebog i no mishi ku wowo i nanishi. Regularmente ta limpia i ventilá e espasionan na skol. Mayornan por drenta skol solamente pa motibunan urgente.
Akohida pa mucha i akohida después di skol ta habrí?
* Akohida pa mucha i akohida despues di skol ta habrí atrobe for di 12 di aprel.
* Pa adulto ta konta ku nan mester tene 1,5 meter di distansia for di otro.
Mi ta tende ku tin mayor ku no ta manda nan yu skol, nan tin miedu pa e no pega ku e vírùs. Kiko ta mihó pa mi hasi ku mi yu?
Ta mihó pa bo yu bai skol.
Skol ta tuma tur medida posibel pa prevení kontagio mas tantu posibel. Ademas, mayoria di e mener- i yùfrounan ta bakuná.
Si un alumno pega tòg ku e vírùs di corona, mayoria biaha e ta haña keho leve. Den konsulta ku departamento di Salubridat Públiko skol ta tuma medida mesora si un alumno pega ku e vírùs. Asina e skolnan ta keda seif pa otro alumnonan.
Kiko ta pasa ku mayornan ku ta nenga di manda nan yunan skol?
Na Boneiru muchanan tin ku bai skol for di ora nan tin 4 aña te ora ku nan tin 18 aña. Si mayornan no manda nan yu skol, ta regla un kòmbersashon personal ku nan. Den e kòmbersashon ei ta puntra e mayornan kua ta e motibu ku nan yu no ta bai skol. E ora ei den e kombersashon ta wak huntu ku e mayornan kua ta e mihó solushon.
Kua ta e reglanan pa hende ku ta bai misa, sirbishi òf orashon di djabièrnè?
Ora tin misa, sirbishi òf orashon di djabièrnè, tur hende mester registrá i mester hasi un chekeo di salú.
E reglanan básiko ta na vigor, manera tene 1,5 meter di distansia, evitá kaminda tin hopi hende, laba man regularmente, no mishi ku wowo, nanishi i boka i tapa bo nanishi i boka ora bo nister òf tosa.
Por lesa e reglanan básiko akinan: https://www.bonairecrisis.com/pap/medidanan/
Kua ta e reglanan pa deporte (kompetitivo) i skol di deporte?
* Skol di deporte i klup di fitness por habri si nan ta kumpli ku e kondishonnan akí:
* Skol di deporte/klup di fitness ta nota ken e bishitantenan ta (registrashon di wéspet), na entrada nan ta haña un chekeo di salú.
* Pa práktika deporte paden ku públiko, ta permití solamente mitar di e kapasidat (hende mas yòn ku 13 aña no ta inkluí)
* Pa deporte pafó ta pèrmití públiko. E públiko mester mantené un distansia di 1,5 meter.
* Den stadion ta pèrmití pa usa 50% di e kapasidat.
* Ta un obligashon pa mèldu evento deportivo.
* Pa eventonan deportivo tin un obligashon pa mèldu na vigor.* E reglanan básiko ta na vigor, manera tene 1,5 meter di distansia, evitá kaminda tin hopi hende, laba man regularmente, no mishi ku wowo, nanishi i boka i tapa bo nanishi i boka ora bo nister òf tosa. Por lesa e reglanan básiko akinan: www.bonairecrisis.com/pap/medidanan/
General
Kiko e Lei temporal medidanan COVID-19 ta nifiká pa habitantenan di Boneiru? I aktualmente tin ur ordenansa di emergensia aplikabel na Boneiru?
Den e Lei Medidanan Temporal COVID-19 tin e diferente medidanan i riesgonan di COVID-19. Banda di esei tin un Areglo Ministerial Boneiru. Den e areglo ei a stipulá e opshonnan pa Boneiru pa tumamentu di e diferente medidanan.
A base di e lei ei i e Areglo Ministerial Boneiru, Gezaghèber ta tuma un desishon tokante kua medida ta konta na kua momentu na Boneiru. Por lesa esaki den e Dekreto di Gezaghèber Medidanan di COVID-19. E reglanan adishonal pa biahamentu pa Boneiru ta formulá den ‘het Aanwijsbesluit’.
Aktualmente no tin un Ordenansa di Emergensia na vigor.
Bo ke sa mas tokante e lei, e Areglo Ministerial i e Dekreto di Gezaghèber? Wak riba Lei, Areglo i Ordenansa di Emergensia riba e wèpsait aki: https://www.bonairecrisis.com/pap/lei-temporal-medidanan-covid-19/


c: text/html

text:
Arthur Dowers AVP: Andin Bikker nunca no sa di nada den su maneho y a perhudica husticia grandemente
Den entrevista cu parlamentario Arthur Dowers diaranson mainta a menciona e presencia di Minister Andin Bikker den reunion como tambe locual el a papia. Segun Andin Bikker el a actua conforme ley, a menciona seguridad nacional y pesey e no por desvia, tur esaki segun Dowers ta sin sentido.
Pa cumpra algun container bieu / frustia for di sponsor politico, pone den cura pa cera hende no tin nada di haber cu seguridad nacional!
Mr. drs Arthur Dowers a conseha Bikker pa miho e bay lesa su leynan bon y asina informa su mes miho kico ta seguridad nacional, mantene di orden publico, proteccion di frontera entre otro. Esaki no tin nada di haber cu pone container bieu y no ta na bienestar di seguridad nacional. Na mes momento a menciona tambe cu Bikker despues di tur e procedura cu el a hiba, ta bisa di no sa di nada y cu ta otro persona a haci’e. Logicamente e no sa di nada, pasobra tur hende sa cu Bikker no sa di nada.
Locual cu Minister Bikker ta lubida cu e ta responsabel politicamente. E tin di compronde cu por ehempel den e proceso di warda di polis nan a conseha su persona y e no tabata sa kico e ta haciendo, ta algo cu tambe Dowers ta compronde paso ta mas cu obvio cu e no sa di nada.
Tin palabracion / maneho traha cu ta Minister di infrastructura ta esun encarga pa locual ta trata huur / edificio pa e diferente departamentonan caminda e minister tin cu duna aprobacion pero no mester ta envolucra cu e proceso di busca y demas cu el a admiti di no sa nada di esaki, e ora e mester a duna expertonan e encargo pa busca y yega na un facilidad drechi.
Bikker a bay haci su porkerianan, bay busca sponsornan atrobe, riba cabes di e minister encarga cu infrastructura, incluyendo yamadanan for di bureau di Minister di Husticia instruyendo pa tur cos yega cerca Minister di Husticia y no cerca colega di Infrastructura. Tur esaki ta situacion cu Bikker kier a purba hustifica pero no a logra. Locual Bikker a haci ta purba cuestiona e Minister cu a divulga e bagamunderianan cu a tuma luga, den reunion di parlamento y sal bay manera nada no a pasa.
Segun Dowers ta algo cu no mag di pasa den un democracia, den un parlamento y no no desvia di reglamentonan cu ta fundamental. Ta asta por premira cu si keda desvia di regla ta yega un dado momento cu un partido politico cu mayoria por bay asina leu di no yama reunion den parlamento mes mas paso mi no ta respeta niun ley / regla mas y haci locual cu nan kier.
Un apelacion ta bay un biaha mas na Presidente di parlamento pa e tene su mes na regla / na ley pasobra esey ta ehempel cu ta duna na futuro generacion cu tin cu sinta den parlamento, inculca den nan e vibranan di democracia y respet pa regla pasobra si no esey ta e final.

robotstxt: allowed

filter: keep


text:
DEN HAAG – Minister Knops (Relashonnan den Reino) huntu ku Aruba, Kòrsou i Sint Maarten ke mira kon por yuda e islanan finansieramente. E islanan tambe ta haña sla ekonómiko di e krísis di corona.
E munisipionan karibense Boneiru, Saba i Sint Eustatius por konta ku un pakete di sosten ekonómiko for di Den Haag. Hende i kompania ku ta pèrdè entrada pa motibu di corona ta haña un kompensashon.
Esaki no ta konta pa Aruba, Kòrsou i Sint Maarten, pasobra nan ta pais outónomo den Reino
Mas espasio finansiero pa Aruba, Kòrsou, Sint Maarten
E islanan outónomo anteriormente a haña e órden for di Den Haag pa ekonomisá hopi. Minister Raymond Knops ta rekonosé ku asina e islanan a haña nan ku ‘limitashon di bùdjèt’ den e krísis aki i ta awor investigá e posibilidatnan.
Tambe e ekonomia di e islanan aki ta dependé hopi di turismo. Ku e krísis di e viro nobo di corona espesialmente e sektor aki lo sufri sla duru.
“Den e sirkunstanshanan masha ekstraordinario ku tin awor, ta mira si a base di e posibilidatnan ku e Statüt di Reino ta duna i e eksepshonnan den lei i regla, si por fasilitá e islanan pa wanta e krísis mas mihó posibel”, segun e minister
Kòrsou: ‘Nos mester di sosten’
“Nos mester di sosten finansiero”, e presidente di parlamento William Millerson (PAR) ta bisa. “Aktualmente ta difísil pa nos duna e sosten nesesario, mirando nos situashon finansiero i ekonómiko prekario.”Tambe Banko Sentral di Kòrsou i Sint Maarten (CBCS) ta hasi un apelashon na Hulanda pa sosten finansiero. E ta avisá pa ‘retiro masal’ si no bini fiansa di emergensia, pasobra e islanan no tin espasio pa wanta sla manera Hulanda.
“Espesialmente den e tempunan aki e paisnan den Reino mester duna otro ayudo i sosten. Solidaridat aktualmente ta mas importante ku nunka”, segun direktor interino Jose Jardim (CBCS). “Kòrsou i Sint Maarten ta pará dilanti di un reto pisá.”
“E retonan di e temporada ku ta bini sin duda lo pone un preshon enorme riba e gobièrnunan di tur dos pais. CBCS p’esei lo hasi su máksimo esfuerso pa yuda e gobièrnunan di Kòrsou i Sint Maarten.”
‘Konseho di minister di Reino mas lihé prosibel’
E Kolegio di supervihon finansiero, ku ta supervisá e finansanan di e islanan, i Fondo Internashonal Monetario ta registrá kiko e islanan mester.
Pronto lo bini un Konseho di Minister na Den Haag kaminda lo tuma e desishonnan pa e islanan outónomo. E ministerio no por duna un fecha eksakto. “Mas lihé posibel.”
Segun un bosero esaki por ta otro siman kaba, pero esei ta keda ‘dependé di e tèmpo’ den kua e diferente instanshanan finansiero por yega na konseho.


text:
Riba 14 di yüni 2021, gabinete Pisas II a hurá. Den e kuadro aki señor mr. drs. Javier Silvania a asumí e enkargo di Minister di Finansa i ta ser asistí pa un ekipo di konsehero enkabesá pa señora Jeannitza Felix Msc.
Pa optimalisá funshonamentu di e ekípo di Ministerio di Finansa, ta nesesario pa bini algun kambio den e tim di Minsterio di Finansa. Den e kuadro aki, Ministerio di Desaroyo Ekonómiko lo pone un miembro di su personal disponibel na Ministerio di Finansa pa medio di interkambio di personal, asina yamá ‘swap’, kaminda e Sekretario General (SG) di Ministerio di Finansa lo bai Ministerio di Desaroyo Ekonómiko. Minister di Finansa, mr. drs. Javier Silvania, kier yama danki na e aktual SG di Ministerio di Finansa, señora drs. Ersilia de Lannooy, pa e trabou ku e a hasi den pasado pa Ministerio di Finansa.”Nos ta desea señora de Lannooy masha éksito ku e paso nobo aki den su karera. Nos ta spera ku di e forma aki e por duna aún mas balor agregá na Pais Kòrsou”.


text:
KOMUNIKADO DI KUERPO POLISIAL KÒRSOU Detenshon pa violashon di Lei di Opio.
KOMUNIKADO DI PRENSA
284 / 2017
29 yüli 2017
Detenshon pa violashon di Lei di Opio.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djabièrnè 28 di yüli 2017, den oranan di atardi, e tim di Mantenshon di órden Públiko a tene un kòntròl dirigí riba violashon di lei di arma i droga riba shofùr di un outo riba Rooseveltweg na altura di Palu Blanku.
Durante di e kòntròl aki polis a haña i konfiská kuarenta (40) saku ku mariwana den e outo ariba menshoná. En konekshon ku esaki polis detené e hòmber sospechoso R.M.S. nasé na Kòrsou di 34 aña di edat pa violashon di Lei di Opio.
A presentá e sospechoso dilanti di un Fiskal Ouksiliar ku a ordená su enkarselashon pa mas investigashon.


text:
Willemstad – E kandela ku a surgi den e edifisio di Servisio di Impuesto ougùstùs último a kousá retraso pa prosesá deklarashon di impuesto di entrada 2018 (Aangifte Inkomstenbelasting). A base di esaki a alargá e fecha pa entregá deklarashon di impuesto di entrada 2018 te ku djaluna 2 di desèmber 2019.
Konsekuensha di e kambionan ta ku restitushon di impuesto 2018 na e suidadano lamentamblemente a sufri retraso.
Den e luna di novèmber aki a kuminsá prosesá deklarashon di impuesto di entrada 2018. E meta ta pa mas tardá, entrante yanüari 2020 kuminsá paga restitushon.
Servisio di Impuesto ta pidi diskulpa pa e inkumbiniensha i ta pidi komprenshon pa e situashon.


text:
ORANJESTAD, 01 october 2020
Segun resumen di awe por tuma nota cu 68 persona mas a recupera, tin 35 caso nobo di Covid-19, nan tur ta residente, (20% "positivity rate"). E total di casonan activo a baha cu 33 persona y awor ta na 644 awe, total di testnan haci ta 326, testnan haci bou di residentenan na laboratorio di hospital ta 173 y total di caso di fayecimento relata na Covid-19 ta 27.
Hospital ta informa cu tin un total di 40 persona interna di cual 10 ta den cuido intensivo y 30 ta isola riba piso general.
Ban sigui cuida, Aruba ta conta cubo!


text:
ORANJESTAD, 03 februari 2021. Segun resumen di awe 33 persona a recupera, a registra un total di 55 caso nobo di Covid-19, di cual 3 ta no residente. Cantidad total di testnan ehecuta ayera na e diferente localidadnan na Aruba, entre otro laboratorio di hospital, laboratorionan priva y aeropuerto ta 589 test. 'Postivity rate' entre nos residentenan ta 13%.
Activo tin awe 341 caso, cantidad di fayecido relaciona cu Covid-19 ta aumenta na 61, di cual 60 ta residente y 1 ta un no-residente. Forsa na famia di e fayecidonan.
Hospital ta informa cu tin un total di 20 persona interna di cual 9 ta den Cuido Intensivo y 11 riba unidad general di covid. Edad promedio di esnan ingresa pa extra cuido ta 64 aña.


text:
Stichting Leerokest Aruba lo re-introduci musica na scolnan
Ayera durante un conferencia di prensa cu minister di Enseñansa, Ciencia y Desaroyo Sostenibel, Armando ‘Rudy’ Lampe a ofrece pa e medionan local, el a splica cu manera a keda conoci, e siman aki a funda e Stichting Leerorkest Aruba, cu ta den cooperacion cu Stichting Leerorkest Amsterdam. Lampe a señala cu e meta di … Continue reading Stichting Leerokest Aruba lo re-introduci musica na scolnan
Copy and paste this URL into your WordPress site to embed
Copy and paste this code into your site to embed


text:
Share this on WhatsApp
Tin diferencianan remarcabel entre coaching y terapia psicologico.
Coaching ta traha di awo pa futuro y ta dirigi ariba prevencion di (escalacion di) problema of haya solucion rapido y efectivo pa un problema existente. Coaching ta focus ariba solucion, pues e approach ta hopi racional. E preguntanan di mas clave ta: “Unda bo ta awo?” “Kico bo kier logra?” y “Unda bo kier ta dentro di cierto periodo?” Por lo tanto coaching, cu ta enfoca ariba meta, accion y logro, lo pusha’bo y den mayoria caso lo traha hopi mas rapido cu terapia psicologico. Esnan cu ta coach profesional certifica a sigui un curso pa por trata personanan exclusivamente cu e metodo di coaching, pues un coach profesional hamas mag di profila su mes como un ‘therapist’ of ‘counselor’.
Terapia psicologico generalmente ta un forma di ayudo hopi mas avansa y profundo y por soluciona problemanan hopi mas complica cu coaching.”
Terapia psicologico ta focus ariba e problema, pa haya sa kico ta su origen, pues a consecuencia di kico e problema aki a surgi, y formula un plan pa trata y soluciona esaki. Terapia psicologico generalmente ta un forma di ayudo hopi mas avansa y profundo y por soluciona problemanan hopi mas complica cu coaching. Pa e motibo aki terapia psicologico tin un enfoke mas emocional y generalmente tin un trayecto hopi mas largo pa sigui. Terapia psicologico ta wordo duna door di un psicologo cu a sigui un estudio y ta dispone di un titulo oficial pa por practica esaki. Locual ta conoci como ‘counseling’, na Aruba generalmente ta wordo duna door di psicologo, mientras cu cierto psicologonan tambe sa haci uzo di e metodo di coaching como metodo di ayudo.
Coaching no mag di wordo mira como un metodo pa reemplasa terapia psicologico.”
Tur dos metodo tin su bentaha- y desbentahanan, dependiendo di expectativanan personal. Pero ta sumamente importante pa menciona, cu e metodo di coaching no mag di wordo mira como un ‘easy way out’. Coaching no mag di wordo mira como un metodo pa reemplasa terapia psicologico. Tin hende cu tin miedo of berguensa ora ta trata di bishita un psicologo, como cu ainda sa hiba e pensamento (eroneo) cu solamente esnan cu ta ‘loco’ lo mester bishita un psicologo y como cu e coach no ta un psicologo, ta acudi na e coach como alternativa. Esaki ta un decision contra-productivo. Tin hende cu mester di terapia psicologico. Mientras esaki no tuma luga, e persona aki no lo beneficia di coaching, mirando cu problemanan psicologico cu no wordo trata di rais, semper lo keda hunga un rol den su bida. Esaki por ehempel ta e caso ora e persona ta sufri a consecuencia di un of otro evento traumatico.
Pues, ta sumamente importante pa elimina cualkier ‘issue’ psicologico prome cu por saca probecho di coaching.
Pa otro topiconan cu ta relata na ‘life coaching’, ‘relationship coaching’, ‘bereavement (rouw) coaching’ of ‘spiritual coaching’, mi persona ta certifica den e areanan aki …”
E prome encuentro entre ami y posibel cliente(nan) ta wordo yama “Matching Session”. Den e session aki mi ta ‘screen’ cada posibel cliente pa wak si coaching den su caso ta e metodo adecuado y si ami ta e coach adecuado. Si un posibel cliente ta presenta cu un of otro trauma, ocasiona por ehempel door di abuso fisico of sexual, of cu un of otro problema di adiccion, esaki no ta mi competencia, pues ta mi deber di conseh’e pa bishita un psicologo. Si un persona ta bin cu un problema no-psicologico, pero relata completamente na metanan cu e kier logra den su carera profesional, lo mi consehe pa bishita un ‘career coach’. Pa otro topiconan cu ta relata na ‘life coaching’, ‘relationship coaching’, ‘bereavement (rouw) coaching’ of ‘spiritual coaching’, mi persona ta certifica den e areanan aki y en principio lo por duna e guia necesario.
Importante den tur caso ta, pa e cliente demostra seriedad y duna e señal cu e ta cla pa coaching … Sin e flexibilidad pa cambio, e resultado lo ta minimal.”
Pero semper ta keda, e gevoel – e ‘vibe’ – cu ami y e cliente tin pa cu otro. Importante ta pa e cliente sinti ‘na cas’ serca mi, ami sinti confortabel cu e cliente y cu nos por tin confianza mutuo. Si esaki no ta e caso, ami no lo ta e coach adecua pa e persona aki y mi lo conseh’e pa purba su suerte cerca un otro coach. Importante den tur caso ta, pa e cliente demostra seriedad y duna e señal cu e ta cla pa coaching, cu e tin suficiente determinacion y motivacion pa logra su metanan. E habilidad pa wak su mes den spiel y analisa su comportacion obhetivamente, ta un cualidad importante di un bon candidato pa coaching. Sin e flexibilidad pa cambio, e resultado lo ta minimal.
Love Coach Desiree Swaen. Potret: Ayrton Tromp
Desiree Swaen ta un Coach profesional certifica, specialisa den relacion, perdida y spiritualidad. Combinando su pasion, educacion, training y experiencianan personal, Desiree a funda DS Relationship Coaching / DS Love Coach cu un solo meta: yuda hende descubri amor den nan mes y den otro. Sigui Desiree via su pagina di Facebook.


text:
Diaranson mainta na Aruba Surfside Marina, a tuma luga un conferencia di prensa di partido nobo ‘Accion 21’ cu hopi emocion y alegria anunciando candidato nobo y lansando nan campaña pa eleccion 2021.
Miguel Mansur, liderando e team di ‘Accion 21’ a cuminsa prome na gradici sra. Ghislaine Henstra-Hart pa a compaña nan diaranson mainta como miembro di directiva. “Mi ta para boso dilanti pa e hoben Arubiano cu ta sintiendo rechaso na cas,” sr. Mansur a inicia e conferencia di prensa, agregando cu “tambe pa e hoben Arubiano cu ta sintiendo rechaso na scol, na misa, e dolor cu e rechaso ey ta trece ta algo cu ami a biba 30 aña pasa, algo cu a pone mi no sinti na cas den mi mesun hogar, na mi mesun pais.”
Sr. Mansur a bay biba afo na un edad jong pa studia, y mescos cu hopi studiante cu nunca a bolbe, kisas pa limitacion di oportunidad of discriminacion pa ken nan ta, e tambe a crea su bida den exterior. Durante e pandemia, nos tur a wordo enfrenta cu un momento existencial. Loke a cuminsa como un compromiso di curason cu su rumannan di LGBT, a extende pa un compromiso di curason cu pueblo en general, segun sr. Mansur.
‘Pa ultimo 20 aña, corupcion ta ordo di dia’
Sr. Mansur a subraya cu pa e ultimo 20 aña di nos Status Aparte, gobernantenan ta bezig ta fortalece nan mes mientras nan ta empobrece nos pais. Un estado partidista caminda corupcion ta ordo di dia, ta herencia di politica tradicional.
E momento a yega pa kibra cu nos ciclonan vicioso y recupera un gobernacion confiabel, pa siña di nos grandinan y eherce disciplina y sabiduria pa salbaguardia e promesa di mañan pa tur generacion
Durante e conferencia di prensa, a sigui papia riba burocracia, mal maneho y corupcion cu a tene nos trahadonan atras y preveni nan desaroyo pa pro biba nan potencial maximo riba nos isla. Accion 21 a subraya di ta para pa un mehoramento di relacion dentro di Reino y mas cooperacion cu Hulanda. Sr. Mansur: “Como partido liberal progresivo, nos ta kere den un aparato gubernamental eficiente, transparente y honesto.” E partido ta kere den accion, mas cu palabra: y nan kier tuma accion pa revitalisa nos economia, sanea nos finansas, ataka e crisis social, reforma nos sistema gubernamental, amplia nos sistema di enseñansa, introduci cuido preventivo den salubridad publico y enfoca ariba sostenibilidad pa salbaguardia nos medio ambiente.
Anuncio di candidato nobo Daphne Lejuez
Cu gran honor a introduci nan prome candidato tambe riba lista di Accion 21, un persona cu for di 2019 caba a para pa integridad, kende a eherce e curashi pa pone interes di pueblo riba interes partidario. A introduci Daphne Lejuez como candidato den Accion 21, un persona cu a sirbi como ehempel di con un parlamentario mester traha na fabor di Aruba.


text:
Francia – No ta secreto cu e imagennan di modelonan hopi biaha ta wordo “retouched”, o sea ge-photoshopped. Creando un curpa cu curvanan bunita, slank, pianan ta wordo haci mas largo manera manequin y tambe pa suavisa na cuero, hasta nan wowonan ta wordo cambia.
Pues loke e publico of miho bisa loke mundo completo ta wak den revista no ta cuadra cu realidad.
Na Francia cuminsando diadomingo 1 di oktober, tur imagen comercial di un modelo cu a wordo altera digitalmente pa mustra flaco, lo a haya un etiketa mescos cu ta aparece ariba pakinan di sigaria.
“Photographie retouchée”, esaki kiermen cu e foto a wordo ge-edit.
Esnan cu no mantene nan mes na e ley nobo lo por haya un multa di €37,500 of 30% di e costo pa a crea e comercial.
Di e manera aki gobierno kier trata na frena e problema cu tin, esta cu personanan cu kier cambia nan curpa na proporcionnan cu no ta realistico.
Ta spera cu e cambio lo yuda baha e delgades extremo entre modelonan y tambe problema cu e imagennan aki ta trece cu nan. Pa esnan cu ta aspira formanan di curpa falsifica via un programa di computer.
E manera aki ta evita cu hobennan ta bay haci tur loke ta nan alcanse pa yega na e midinan cu no ta realistico, sin sa cu nan ta haciendo daño na nan salud, asina e minister di salubridad Marisol Touraine a declara.
Mester bisa cu e desicion aki ta uno hopi bon, paso e cos aki ta bin ta pasa tur parti di mundo.
Den e era ultra moderno aki di technology, te hasta ariba bo Android of Iphone bo ta cambia bo curpa y bo cara.


text:
Sigui e skema pa sa cua number ta na turno
ORANJESTAD – Durante e siman aki Departamento di Impuesto ta sigui parti e plachinan di number 2020 di un manera structura y ta brinda e automobilistanan cu no a alcansa pa busca nan plachi diasabra ultimo, e oportunidad pa busca nan plachi e siman aki ainda. Sea asina bon di acudi na nos oficina principal na Camacuri durante e orario menciona y no na e edificio anexo unda normalmente nos ta parti plachi.
E servicio di diasabra awor dia 27 di juni 2020, lo ta den forma di Drive-Thru caminda cu lo otorga un cantidad mas grandi di plachi.
Aki ta sigui un skema di e numbernan cu ta na turno.
Ta pidi tur contribuyente pa sigui e skema menciona y presenta e documentonan rekeri manera comprobante di pago y seguro di auto valido na momento di busca e plachinan. Nos ta recorda nos contribuyentenan cu nos tin cu mantene nos mes na e reglanan di distanciamento social den tur cos cu nos ta haci.
Gerencia di Departamento di Impuesto
23 di juni 2020


text:
Stichting Studiefinanciering Curaçao
Stichting Studiefinanciering Curaçao (SSC) ta un instansia finansiero ku a keda fundá riba 27 di desember 1990 dor di e Bestuuurscollege di Eilandgebied Kòrsou. E instansia akí a establesé den kuadro di e independensia di e servisio pa duna fiansa pa sigui estudionan riba nivel di MBO, HBO òf WO na Kòrsou i na Hulanda. E kantor prinsipal ta situá na Kòrsou i desde januari 2005 tin un kantor na Hulanda tambe.
Enkargonan importante di SSC ta:
- Duna finansiamentu di estudio
- Soru pa proseso di mèldu pa estudio akademiko na Hulanda
- Informa i guia studiante
- Aktua komo intermedio pa studiantenan enbuska di bibienda
- Kobra debe di fiansa di estudio
Klientenan di SSC ta studiantenan di skol sekundario (HAVO/VWO) na Kòrsou i studiantenan ku ta sigui un estudio riba nivel di SBO/MBO, HBO òf WO na Kòrsou i Hulanda na instansianan rekonosé pa SSC. E regla general di SSC ta pa no duna finansiamentu di estudio pa estudionan den eksterior ku por wòrdu siguí na Kòrsou mes.


text:
Pronóstiko di tempu pa Kòrsou i bisindario bálido te djaweps mainta 06:00 o.l., 21 di mei 2020.
Pronóstiko
Pronóstiko di tempu pa Kòrsou i bisindario bálido te djaweps mainta 06:00 o.l., 21 di mei 2020.
Kompilá: djárason 20 di mei 2020, 05:00 o.l. (09:00 UTC).
KÓDIGO HEL: PREKOUSHON PA LAMAN BRUTU.
Tempu: Parsialmente nublá i tempu seku lo prevalesé awe. Durante di anochi pa mañan mainta, hopi nublá ku chèns pa algu di áwaseru.
Temperatura máksimo lo alkansá 32ºC i temperatura mínimo 27ºC.
Solo ta sali 06:11 i ta baha 18:54 o.l.
Bientu: Generalmente ost i moderá te basta fuerte; forsa 4 te 5 (20 te 39 km/ora, 11 te 21 nudo). Ráfaga de bes en kuando fuerte; forsa 6 (40 te 51 km/ora, 22 te 27 nudo).
Situashon general: Durante di próksimo 24 ora no ta antisipá desaroyo di nubianan signifikante riba nos region. Pa e motibu aki, un wer generalmente seku lo sigui prevalesé riba Kòrsou. Sin embargo, un ola tropikal aserkando nos área lo pèrkurá pa un oumento di humedat durante di awe anochi pa djaweps mainta i esaki por okashoná poko mas nubia, for di kua por kai algu di áwaseru. Mas aleu, e stòf di Sahara den nos área lo bira gradualmente ménos i komo resultado e bista lo mehorá. Tambe, bientu lo bira gradualmente ménos.
Kondishon di laman: Moderá te lokalmente basta brutu ku altura di olanan entre 1.5 i 2.0 meter (4 i 7 pia). E olanan di mas haltu lo ta den zona nan na nort i ost di Kòrsou. Ta pidi nabegantenan di boto chikí pa ta kouteloso i no alehá muchu di kostanan. Gradualmente laman lo bira un poko mas kalmu durante di awe.
Fenómeno spesial: Ningun.
Perspektiva te djabièrnè mainta: Parsialmente nublá i no ta antisipá áwaseru signifikante.
Meteorólogo: Rombley.


text:
ORANJESTAD, Aruba : Den cuadro di Dia di Prensa, Fundacion Lotto pa Deporte a tene un evento special na Heart Music Cafe pa e miembronan di prensa den nos comunidad. Na e ocasion aki a conta cu presencia di Minister di Salud Publico, Cuido di Nos Grandinan y Deporte Dr. Carlos “Alex” Schwengle kende a laga sa cu pa basta tempo tabata tin e idea pa tene un evento asina pa reconoce y gradici prensa na Aruba nan sosten.
Minister Schwengle a duna elogio na diferente grupo den comunidad pa loke ta deporte, pero tambe mester duna prensa elogio y esey ta un parti hopi importante, e mandatario a expresa. Prensa tin un responsabilidad grandi pa duna noticia, pero tambe noticia deportivo.
“Nos ta hopi gradicido pa e espacio cu nan ta otorga deporte, pero alabes nos ta haci’e tambe pa haci un apelacion na e mundo aki pa nan duna nos un man pa e añanan cu ta bin pa yuda nos den mercadeo di deporte”, Minister Schwengle a subraya.
E ta spera cu Prensa lo ta dispuesto pa sigui duna un man den publica tur deporte y di awor caba ta agradecido pa esaki. Cu boso ayudo deporte lo sigui padilanti.


text:
500 Kas di hür sosial riba Boneiru
Tres partido ta pone man huntu na benefisio di e bibienda públiko di Boneiru. Sekretario di Estado Raymond Knops di Asuntunan Interno i Relashonnan di Reino (BZK), diputado Elvis Tjin Asjoe di Entidat Públiko Boneiru (OLB) i direktor-gerente Ben Oleana di fundashon di kas Fundashon Cas Boneriano (FCB) riba djaweps 27 di yüni 2019 a firma e kombenio bibienda públiko Boneiru.
E meta di e kombenio aki ta realisashon di un koperashon rondó di e konstrukshon di e 500 kasnan di hür sosial riba Boneiru.
Sekretario di Estado Raymond Knops ta mustra satisfecho: “E firmamentu di e kombenio awe ta un bunita ehèmpel di un koperashon intensivo entre e partidonan konserní manera palabrá den e Akuerdo intergubernamental Boneiru. Hustamente tambe pasobra e ta sali for di e prioridatnan aportá dor di Boneiru mes i ku ta na benefisio di e habitantenan di Boneiru. Pasobra ta pa nan nos ta hasi esaki.”
E kombenio aki ta duna un empuhe na e tareanan riba e tereno di bibienda sosial na Boneiru pa e añanan benidero. Den e kombenio e partidonan konserní ta hasi palabrashonnan fiho tokante e realisashon di e 500 kasnan di hür sosial. Asina FCB ta finansiá e konstrukshon di e 500 kasnan di hür sosial. OLB ta responsabel den esaki pa entre otro e pagamentu di e infrastruktura nesesario pa e proyekto di konstrukshon nobo (kayanan, awa i elektrisidat) i ta hasi e terenonan di èrfpagt disponibel. Reino ta kontribuí ku 2.5 mion euro for di e ‘Regio Envelop’ pa e infrastruktura nesesario. Tambe Reino ta tuma kargo di e supsidio di hürmentu pa FCB for di Entidat Públiko; OLB lo gasta e medionan ku ta bira liber dor di esaki na e infrastruktura nesesario tambe.
E proyekto di konstrukshon nobo
FCB despues di hopi aña di esfuerso intensivo a sòru pa e finansiamentu kompleto di e 500 kasnan di hür, pa un suma di 35 mion dòler. Durante e shete (7) añanan benidero lo konstruí e proyekto den fase. RBC Bank ta finansiá e promé fase di 76 kas na Nieuw Amsterdam pa 4.5 mion dòler i e sobrá 424 kas pa 23 mion dòler ta finansiá pa medio di un konsorsio formá dor di Vidanova Bank, Vidanova Pension Fund, Foundation Pension Fund Curaçao i Pensioenfonds Caribisch Nederland (PCN) di Boneiru. Banda di esei FCB tin un kontribushon propio di kasi 6 mion dòler.
Ku orguyo Ben Oleana, direktor-gerente di FCB ta indiká: “Nos lema “Building Together” ta pará pa konstruí konhuntamente riba bibienda na Boneiru. FCB ta konsiente ku nos no por alkansá nos mishon nos so. Pa e motibu aki nos ta invertí den un bon relashon ku esnan direktamente konserní i ku partnernan di kadena manera OLB, Reino i instansianan sosial pa por ehekutá e tareanan prinsipal di FCB di un bon manera i den un forma komprometé i dirigí riba resultado. Kos ta fihá awor. Nos fundashon ta karga e gastunan di konstrukshon kaminda OLB lo sòru pa e kavelnan di konstrukshon nesesario. Pa loke ta trata e infrastruktura a forma un komishon infrastruktura riba inisiativa di FCB i Directie Ruimte en Ontwikkeling (R&O, Direktorado di Planifikashon i Desaroyo) pa negoshá e gastunan di infrastruktura kaminda lo duna konseho na e Kolegio Ehekutivo di OLB. E medionan pa esaki pa gran parti ta bin direktamente i indirektamente for di Reino (dor di e tumamentu di kargo di e supsidio di hürmentu). Tantu pa e hürdónan di FCB komo e hürdónan riba e merkado privá esaki lo sòru pa mas balansa den e relashon di preis i kalidat. Huntu nos ta pará fuerte i e proyekto kompleto ta un realidat.”
Konstrukshon di kas sosial parti di Akuerdo intergubernamental Boneiru
Den e Akuerdo intergubernamental Boneiru (novèmber 2018) a palabrá ku Reino, OLB i e fundashon di kas boneriano FCB lo hasi palabrashonnan mas detayá tokante e finansiamentu total di e proyekto 500 kas di hür sosial riba Boneiru. Tambe e introdukshon di e lei- i regulashon merkado di kas di hür nobo por fin ta bira realidat. E kombenio bibienda públiko Boneiru ta duna kontenido na e palabrashonnan aki den e Akuerdo intergubernamental. E mènedjer di programa di e Akuerdo intergubernamental, Danny Royer, tambe tabata invitá dor di e BC di Boneiru pa ta presente na e firmamentu na Sint Eustatius. Ku e firmamentu di e kombenio a hasi un paso visibel importante den e ehekushon di e Akuerdo intergubernamental.
“Awe ta marka un dia spesial i bunita pa Boneiru. Ta yuda 500 famia den añanan benidero na kasnan di hür pagabel, loke lo kondusí pa nan tur na sirkunstansianan di bida konsiderablemente mas mihó. Hopi di e famianan aki ta anhelá esaki añanan kaba. E kombenio ku nos a firma awe ta demostrá kua asuntunan signifikante nos por regla pa e komunidat boneriano dor di traha huntu den un bon forma. Tres partido kada un for di su propio responsabilidat a kontribuí na esaki. E Kolegio Ehekutivo ta hopi agradesido na Reino den persona di Sekretario di Estado Knops pa e disposishon pa atendé e dosié aki konhuntamente i pa kofinansiá e finansiamentu nesesario. Komo Entidat Públiko Boneiru nos no por a karga e gastunan di esei nos so. Tambe nos ta hopi impreshoná dor di e ròl ku FCB a hunga. Direktor Ben Oleana i su tim ta meresé un gran kòmplimènt pa nan perseveransia i resultado lográ. Nos ta spera ku e koperashon aki ta un ehèmpel pa kon Reino i Entidat Públiko Boneiru por konhuntamente realisá otro proyektonan urgente di e Akuerdo intergubernamental tambe”, segun un diputado orguyoso di Boneiru, Elvis Tjin Asjoe.


text:
Bida di kada un di nos ta un trayekto konstante di deskubrimentu i toma di desishon. Kada dia di nobo ta habri un página blanku ku ningun di nos no sa kon e dia lo transkurí. Awe, riba dia di Boneiru mi kier enfatisá riba bida i tambe riba prinsipionan ku ta determiná kalidat di bida. Mi promé konseho ta pa nos biba ku pashon, no laga ningun persona òf instansia deshasí di bo metanan i trata na kita bo felisidat. Ta kada un di nos ta para òf sinta tras di e stürwil di nos propio bida.
For di e promé sekònde ku un ser humano mira lus di bida un lus a sende. Ta na mayornan primeramente i despues famia, bario, maestronan, lidernan i al final nos mes pa pèrkurá pa e lus sigui bria i keda sendé-sendé.
Mayornan tin un ròl hopi importante pa eduká, forma i krea siudadanonan ehemplar i sòru pa e lus den kada hóben floresé.
Famia ta e núkleo mas importante den kualkier sosiedat.
Bario tin e tarea pa yuda eduká i krea un ambiente sano kaminda e hóben por desaroyá su talentonan optimalmente.
Skol i edukadornan ta indispensabel den desaroyo di nos futuro prospektonan i mester realisá ku mester sigui fortifiká edukashon di kas i saka lo máksimo for di kada kriatura.
Lidernan mester ta ehemplar i hasi nan máksimo esfuerso pa kada gremio, sektor i grupo den komunidat haña e atenshon nesesario.
Grandinan sa uza e proverbio ” vruminga bou di saku di suku no ta muri”. E proverbio aki ta bisa hopi i por ser interpretá den diferente forma.
- Mayornan ku duna nan yunan amor, atenshon, bon edukashon ta ser konsiderá dor di nan propio yunan despues komo Rei i Reina.
- Famianan ku ta sostené otro i korigí otro ta fomentá felisidat i krea un pueblo ku prinsipionan haltu.
- Barionan limpi, bunita i bon organisá ta laga nos isla lusi.
- Maestronan di skol ku amor i dedikashon pa nan profeshon lo ser apresiá i respetá dor di komunidat pa semper.
- Lidernan berdadero lo ser konsiderá héroe ora esnan ménos privilegiá den komunidat ta disfrutá di un bida konfortabel.
Boneiru, mi isla stima, tin hopi pa ofresé na su pueblo i bishitantenan. E baranka aki tin un kultura i historia riku kaminda ta reina trankilidat, pas i hermandat. Esaki nan mester fungi komo e fundeshi pa futuro desaroyo.
Lamentablemente awe mester a eliminá e parti festivo/ kultural pa motibu di COVID i nos kier kòrda un i tur pa sigui protehá bo mes kontra e enemigu invisibel ku yama COVID-19.
Banda di COVID tambe nos tin algun otro reto nos dilanti ku tur pais den desaroyo ta pasa aden i awe mi kier menshoná algun:
- Nos mester kambia di un mentalidat di dependensia pa un mentalidat di responsabilidat propio. Si esaki enbèrdat tuma lugá nos lo haña libertat mental ku na su turno lo hasi nos hopi mas kreativo i produktivo.
- Nos mester stòp di gasta tempu i energia na kosnan ku nos no por kambia òf influensia i dediká tur nos potensial i rekursonan na progreso i adelanto. Esaki pa e simpel echo ku nos rekursonan humano ta limitá. Ta ku trabou inkansabel di un i tur i un vishon bon deliniá por logra metanan muchu mas aya.
- Reklamo sin base no ta kita e preokupashon di awe i lo krea estorbo den nos pensamentu pa yega na un solushon kreativo pa nos retonan.
- Tin ora nos tin demasiado ambishon ku ta trese intrankilidat polítiko i sosial. Semper lo bai tin serunan haltu ku nos NO por subi i mester reserva energia, fondo i kapasidat pa yega mas leu ku ta posibel.
Pa surpasá e desafionan ku mi a kaba di menshoná mester uni forsa, buta e ser humano sentral i kombatí nos enemigu mas grandi, ku ta miedu. Na hopi okashon mi ta tende ku nos mes no por. E aspekto di debilidat aki definitivamente mester pasa pa olvido.
Grandi ta, i respetá nos lo bira ora nos kultura di trabou den gobièrnu i sektor priva, pero tambe den famia mester ta basa riba prinsipionan di rèspèt, komprenshon i aseptashon i apresio pa bo mes, bo alrededor i otronan.
Kada desaroyo maske kon chikí e por ta mester tin un karakter duradero, apesar ku nos rekursonan finansiero i humano ta limitá. No mag di tin desperdisio di tempu, ni plaka. Laga ora nos ta defendé interes di nos patria, laga nos hasi esaki kolektivamente i ku hopi orguyo. Awe riba e dia tan speshal aki mi kier hasi un petishon na henter pueblo pa den futuro riba dia di Boneiru pa e bandera di Boneiru ta waya na kada kas i edifisio.
Komo isla chikitu semper bai nos mester keda ALERTA. Eksperensia di bida a siña nos ku no ta tur palabra ta kos di papia i no ta tur pregunta tin kontesta.
Pero bida a siña nos tambe ku huntu nos ta yega mas leu i ku apoyo i sosten di un i tur nos ta logra metanan mas aya.
Un felis dia di Boneiru i laga nos sigui disfrutá di bida i hiba Boneiru kada dia mas dilanti. Kòrda ku sali na vanguardia di nos isla ta un responsabilidat di nos tur. BIBA NOS BONEIRU.


text:
Oranjestad: # 61, Diamars algo prome cu 6’or ta sosode e di 61 atraco arma, e biaha aki ta riba e negoshi di bril Solé, cu ta keda full na e parti panort di Plaza Daniel Leo.
Pa mas o menos 7’or di mainta polis ta haya e informe cu un atraco arma lo a tuma lugar riba e Security di e negoshi di bril Solé, mesora un patruy a ta bay na e sitio.
Na yegada nan ta papia cu e security, kende ta conta cu e tabata canando dilanti di e negoshi, na momento cu dos homber ta yega para dilanti di e negoshi, nan ta bisa e security, pa e bin tende. E la cana bay cerca nan y nan a puntre cua tienda e ta cuida y ela mustranan e negoshi di bril. Mesora un di e hombernan a lanta su flanel y a mustra e security un arma di candela y a bise pa e move. Mas dilanti tabata tin tres otro homber mas, den cual un tabata tin cara tapa, nan tabata jong.
E security mesora a obedece y a hala for di ey dilanti, despues cu e 5 personanan aki a bandona e sitio, ela bolbe dilanti e negoshi. Ela bin ripara cu enberdad nan a drenta den e negoshi tabata tin bril benta riba vloer, aparentemente nan lo por tabata tin un yabi special y lo a logra habri e negoshi aki y a baha na awa cu varios articulo.
E polisnan na e sitio a tuma tur datos y a pidi pa presencia di atraco team, esaki ta bira e di 61 atraco pa aña 2017.


text: Awe nos lider di partido Miguel Mansur a participa den e programa y proyecto escolar “Vota Pa Enseñansa” di e studiantenan di Colegio EPI cu tin como meta pa hobennan y ‘First Time Voters’ (FTV) conoce tur e plannan di educacion di e partidonan politico. Un entrevista hopi profesional organisa y conduci pa e tres studiantenan Aaron Arenas, Luisa Arcila y Sito Wever. Nos lider a contesta 5 pregunta tocante enseñansa. Nos ta sumamente gradici pa e oportunidad aki pa combersa cu hobennan di Aruba. Keda pendiente pa e entrevista!


text:
Despues di “oilspill” na Trinidad i daño na Klein Kòrsou,
Despues di “oilspill” na Trinidad i daño na Klein Kòrsou,
Kosta di Kòrsou tambe lo por sufri daño di manchanan di zeta ku ta drif den laman
Willemstad – Djamars dia 23 di aprel último a surgi un aksidente na e kompania petrolero di Trinidad Petrotrin i segun informashonnan alrededor di 300 bari di fuel oil a bai laman. For di e tempu ei manchanan di zeta ta drif den laman i a yega partinan di kosta di Venezuela i Boneiru i awor tambe Klein Kòrsou. Na Kòrsou Ministerio di Salubridat Medio Ambiente i Naturalesa a aktivá e tim di insidente ku ta monitoriá e situashon na tera. Un atvertensha ta bai pa esnan ku ta frekuenta kosta, hasi uzo di kosta òf laman i piskadónan pa tene kuenta ku posibel presensia di manchanan di zeta den laman.
Komo e zeta tin basta dia ta drif den laman su struktura a fragmentá di tal manera ku e ta drif bou di awa i ta hopi difísil mir’e i tuma medidanan efisiente. Esaki ta pone ku ta kasi imposibel pa evitá ku partinan di e zeta aki lo por yega nos kosta. Ministerio di Salubridat Medio Ambiente i Naturalesa ta den kontakto permanente ku otro ministerionan i servisionan i ya a forma diferente tim pa posibel limpiesa di áreanan ku lo por keda afektá. Ta hasi petishon na tur siudadano ku mira manchanan di zeta riba nos kosta pa mèldu esaki na Ministerio via number di telefòn 522 0224.


text:
All posts tagged "Bubali"
-
Division Honor/ 5 months ago
Siman 3 a defini e tabla di clasificacion di torneo AVB, nos tin un lider absoluto.
Un fin di siman cu a brinda nos varios weganan sumamente interesante y atractivo cu masha hopi gol, siguientemente e resumen...
-
Division Honor/ 5 months ago
Resumen siman 2 torneo AVB 2021
E siman dos di e torneo AVB a regala nos weganan cu hopi gol y futbol atractivo pero tambe weganan sera...
-
Division Honor/ 6 months ago
Resumen siman 1 torneo AVB 2021
E prome weekend di e Torneo AVB 2021 a resulta uno hopi interesante y excitante, siguientemente un resumen. E torneo ta...
-
Division Honor – “Power Ranking” edicion Pasco 2019 – Anja Nobo 2020
E campeonato 2019-2020 aki cu a cuminsa un poco stranjo, toch na ‘final di e prome rond’ a man’e bolbe bek...
-
Division Honor – “Power Ranking” despues di siman seis
Na final di seis fecha den Division Honor, na e punto di e “international break”, ta basta cos a pasa despues...
-
Despues di tres fecha den Division Honor 2019-2020, ken a sobresali y kiko por spera di awo en adelante
Por resumi e prome tres fechanan di Division Honor den e campeonato nobo n’e forma aki; e cuater prome ekiponan ta...
-
Maurice Escalona ta colga su sapato
Diasabra den e ultimo wega di Bubali pa e temporada 2018/2019 e deportista Maurice Escalona a retira for di futbol Division...
-
E cuadra di play-off di Division Honor no ta cla ainda bayendo den e ultimo siman
Den un siman 17 di partidonan sumamente importante, pa determina e cuater prome lugarnan riba e tabla di clasificacion di Division...
-
Resumen di siman 17, un siman determinante cu sorpresa den Division Honor
Siman 17 a resulta di ta un fecha decisivo den Division Honor, pero ainda e storia di e campeonato aki no...
-
Estrella a empata cu Bubali den partido crucial y dramatico, e batayanan pa play-off ta sigui
E bataya pa e di cuarto posicion riba tabla di Division Honor entre Estrella y Bubali a alcansa su climax e...


text:
Pa Luna di juni SVb ta registra 1663 aplicacion pa subsidio di salario
Di un cantidad di 3200 doño di trabao cu pa luna di juni a bin na remarca pa por aplica pa e programa Subsidio di Salario, 1663 a haci uso di e oportunidad. Cu esaki por bisa cu pa luna di juni alrededor di 22.800 di trahadonan a keda cubri cu un garantia di pago parcial di nan salario pa un suma di 40.7 miyon florin.
SVb ta controlando tur e formularionan Akkoordverklaring Vermindering Arbeidsomvang cu e doño di trabao mester a yena y entrega pa e luna aki. Lo tuma contacto cu mas o menos 300 doño di trabao cu no a yena e formulario corecto of completo pa brinda nan e oportunidad pa coregi nan eror. Despues di esaki ta premira cu pa diaranson awor ta cuminsa cu e transferencia di e suma di subsidio di salario pa e doño di trabao cu tabata tin cos na ordo y ta sigui despues cu esunnan cu mester a drecha e formulario Akkoordverklaring Vermindering Arbeidsomvang.
SVb ta recorda tur doño di trabao cu e ta su responsabilidad pa percura cu su informacion bancario ta registra corectamente na SVb. Si esaki no ta e caso, e por resulta den retraso innecesario den pago di e Subsidio di Salario.
Pa facilita e doño di trabao y brinda e ayudo mas lihe posibel e Subsidio di Salario ta wordo paga den forma di un adelanto (na Hulandes un voorschot) a base di e perdida di entrada di benta premira pa e doño di trabao pa luna di mei. Despues lo controla y fiha e suma di subsidio a base di entrada di benta real di e doño di trabao pa luna di juni.
Doño di trabao cu ainda tin pregunta relaciona cu e programa Subsidio di Salario por sigui manda nan pregunta pa e Service Center na loonsubsidie@svbaruba.org.


text:
Desaroyo Teritorial di Aruba 2019 (ROP 2019)
Riba 15 di januari 2019 a publica un concepto pa un Plan pa Desaroyo Teritorial di Aruba nobo. Te cu 15 di maart 2019 a brinda oportunidad pa entrega punto di bista (zienswijze). E concepto a wordo ahusta y contestacion riba tur punto di bista cu a entrega a keda incorpora den e Nota riba Punto di Bista (Nota Zienswijzen). Por medio di Decreto Nacional no. 1 di 17 di juli 2019 e Plan pa Desaroyo Teritorial di Aruba 2019 (ROP 2019) a keda ratifica.
Por download y tambe tuma nota di forma digital di e ROP 2019, e mapa, e Decreto Nacional no. 1 di 17 di juli 2019, e splicacion riba ROP 2019, e Nota riba Punto di Bista y un mapa di structura ecologico principal:
- ROP 2019
- Mapa ROP 2019
- Decreto Nacional no. 1 di 17 di juli 2019
- Splicacion riba ROP 2019
- Nota riba Punto di Bista
- Mapa di structura ecologico principal
Por tuma nota di ROP 2019 na oficina di Departmento di Infrastructura y Planificacion (DIP) tambe.
Siguientemente por haya informacion relaciona cu e prome ROP (bieu).
General
ROP tin cu crea condicion den cua ta uza e calidad caracteristico di Aruba optimalmente
Calidad teritorial ta existi entre otro di un variedad di paisahe riba un superficie relativamente chikito:
- noordkust bruto y keto;
- un teritorio di cero grandioso y magico;
- variacion unico den Spaans Lagoen/Franse Pas;
- superficie extenso di saliña;
- costa west ‘golf, surf ’n sun’ relaha;
- sabana cu forma di golf suave rond di Hooiberg y Kristalberg;
- lagunnan parti zuid cu mata di mangel y rif;
- caminda di santo cu trankera den area teritorial;
- ademas e atmosfera relaha y amabel den un ambiente unda e aspecto humano ta central ta di un balor grandi;
- biba agradabel den bario trankil y espacioso;
- no demasiado masa di hende den industria turistico;
- relacion social estrecho den un comunidad uni;
- hopi mescla di area berde rond y mey mey di construccion.
Pa termina tin orientacion internacional y carisma:
- facilidad adecua di transporte;
- experticio turistico;
- atencion personal “we speak your language’;
- variacion cultural den unidad den forma di trata hende.
Zonificacion
Ta uza zonificacion pa mantene e caracteristicanan teritorial menciona y unda ta necesario fortalece nan, Zonificacion ta nifica cu areanan ta dividi basa riba caracteristica teritorial y/of funcional. Asina por ehempel tin zona urbano y zona natural. Bentaha di zonificacion ta cu pa cada zona ta ehecuta un maneho specifico. Duna algun funcion na un zona por nifica extra calidad, pero den un otro zona e por kibra caracter di e zona.
Un tienda por tin balor adicional den un area urbano, pero no den un area natural. Door di zonificacion por stimula e resultado desea y para esun no desea.
Na mes momento por mantene e diferencia entre zona. Door di esaki e chens pa mantene e calidad caracteristico ta keda garantisa.
Por distingui tres zona aproximadamente:
- area urbano na e parti zuid-west;
- area natural na parti noordoost y
- area rural, situa entre area urbano y natural.
E prome dos zona principal ta dividi mas aleu, unda finalmente a diseña un sistema di nuebe zona. Ademas e area di costa ta dividi den cinco zona, cu ta complementa e caracteristicanan di e area delimita, ambiente natural y trafico riba awa. Riba e mapa tin ademas e elementonan poni cu liña y simbolo, cu zonificacion como base, cu ta forma e sistema na cua e reglamentacion riba e desaroyonan (no)desea ta conecta. Den e proximo paraaf por haya mas detaye. Hunto cu e structura di caminda desea nan ta forma e mapa.
Mapa ROP
ROP ta registra e desaroyo desea riba dos mapa di e plan: un mapa terestre y un mapa maritimo. Ta menciona e calidad y posibilidad pa desaroyo segun teritorio of zona. E mapa aki ta ilustra un combinacion di e mapa teritorial y e zonanan di e mapa maritimo.
Pa cada parti di legenda (legend – nota marginal) di e mapa ta duna su significado y ta menciona den corto algun elemento principal di maneho for di descripcion di plan.
Area urbano principal (Oranjestad)
Oranjestad evidentemente ta e capital di Aruba, no solamente for di punto di bista estatal, pero tambe basa riba cantidad di habitante, ubicacion central, tienda y luganan di recreo y e cantidad di oficina (di gobierno). Pesey tambe ta considera Oranjestad un area urbano principal (nucleo primario). E capital tin un superficie di 10km2 cu casi 7500 edificio, cu un concentracion hopi grandi den y rond di centro.
Su ubicacion banda di lama, un haf pa crucero y yate y hopi monumento ta haci Oranjestad un ciudad unico na Aruba, no solamente pa ciudadano, pero tambe pa e turista. Presencia di oficina di gobierno y e mescla grandi di tienda, hotel y restaurant y otro funcion ta contribui na e ambiente di e capital principal.
Oranjestad tin e potencial pa desaroya su mes den un ciudad atractivo tanto pa su habitantenan, negociante como pa e turista.
E siguiente guianan di maneho ta aplicabel pa Oranjestad:;
- revitalisa centro di ciudad (caya grandi)
- stimula varios uzo di area (por ehempel bou di tienda y riba cas)
- fortalece area di vivienda
- protecha edificionan monumental
- re-uza edificionan bandona
- mehora accesibilidad; e cantidad di trafico continuo tin un relacion importante cu realisacion di ringweg 2 (pa alivia problema di trafico riba La Sallestraat) y construi ringweg 3 (schakel cu falta den direccion oost-west);
- mehora stacionamento di vehiculo, aki tambe tin un relacion importante cu otro area di haci compras riba e isla;
- aumenta concentracion di construccion (yena tereno bashi, mantene porcentahe minimo pa construccion y altura di construccion;
Area urbano (Noord y San Nicolas)
Ta considera tanto Noord, como San Nicolas como area urbano, basa riba entre otro nan ubicacion geografico riba e isla, cantidad di habitante y e tiendanan existente, (di dos ordo).Despues di Oranjestad, nan ta e concentracion urbano mas importante na Aruba. Maneho teritorial na San Nicolas ta dirigi pa laga e nucleo aki funciona (atrobe) como un area urbano total di segundo orden. Lo no percura solamente pa vivienda digno pa e comunidad, pero tambe pa facilidadnan corespondiente. Ademas di facilidad cu ta habri tur dia na San Nicolas, por instala facilidadnan cu no ta habri tur dia pero cu tin un funcion di cuido regional. Ehempel di esaki ta sucursal di educacion secundario, facilidad pa haci deporte pero tambe negoshi cu funcion di cuido regional (por ehempel sucursal di banco).
Crucial pa desaroyo di San Nicolas ta evita cu edificio historico den e centro di ciudad sigui deteriora. Proposicion pa mehora area aki, incluyendo area di village ta poni den capitulo 2 di San Nicolas & Sero Colorado development plan
Tanto den plan di Sasaki como den rapport “Winkelfunctie in beweging” tin proposicion concreto pa desaroya San Nicolas door di instala un down town management organisation c.q. y nombra un “manager pa caya”. Bou di responsabilidad di un organisacion semehante por construi un area pa haci compras balansa y recupera edificionan monumental.
Demas area
Den e areana residencial (Tanki Flip, Tanki Leendert, Paradera, Piedra Plat, Santa Cruz, Pos Chikito y Savaneta) ta existi un desafio importante pa concentra facilidadnan diario na luganan cu ta facilmente accesibel.
Door di destina e zona di hotel, aeropuerto, Barcadera y e refineria como sorto di zonanan apart pa desaroyo economico, cada un di nan por desaroya nan mes segun nan forma/manera specifico. Esaki ta duna e comerciante mas siguransa y asina ta fortifica diversidad economico di e pais. Ta tene cuenta cu ehecucion di proyectonan grandi manera mudamento di haf di container y di zona liber pa Barcadera. Na Sero Colorado, den forma di un reserva pa loke ta trata expansion di turismo, ta aspira pa mehora e plataforma economico pa San Nicolas.
E areanan berde den hopi caso ta consisti di rooi y frecuentemente ta forma un bufer entre areanan urbanisa. E zonanan berde aki ta di gran importancia pa drenahe, pero tambe pa reconocemento y posibilidad di recreacion. E maneho ta dirigi pa mantene e caracter di naturalesa conhuntamente cu e posibilidad pa uzo recreativo modera y lo tin cu determina esaki segun midi pa cada area berde. E zonanan berde ta forma rond di e sistema di rooi, tanki y dam un vinculo estrecho cu e zonanan di saliña y ‘wetlands’, pa cual ta conta cu un maneho masha restrictivo.
Por mantene e caracter specifico Arubano di area di campo cu cunucu y sabana na un miho forma door di actua cu cautela den caso di construccion nobo (residencial) y pa conserva mas tanto posibel e funcionnan original. Asina mes a reserva un espacio den parti di e area rural pa den un fase mas leu di e plan di desaroyo por soluciona eventualmente scarsedad di tereno pa traha cas atrabes di e reserva pa expansion di centronan residencial.
Por ultimo ta indica e areanan di naturalesa na unda conservacion di flora y fauna ta central. Parke Nacional Arikok, Spaans Lagoen y e rifnan, pero tambe e costa panort y p'ariba (Salt Spray Park) ta bon ehempel di area natural cu un caracter unico.
Mayoria di paisahenan special, cu ta marca cu punaise riba e mapa, ta keda den e areanan di naturalesa. Preservacion y un maneho corecto pa fortifica calidad unico, ta e reto pa e elementonan rural y paisahenan historico.
Ademas ta indica cu símbolonan e nivel di e centro urbano. No ta tur area residencial tin un centro di compras y splicacion pa loke ta trata herarkia den e centro di facilidadnan ta limita na e lugarnan marca riba e mapa.
E mapa teritorial tambe ta indica e infrastructura mas importante: e camindanan y aeropuerto y haf. Defini caminda ta importante pa mehora trafico y pa un miho fluho di trafico.
E caminda principal Noord-Oranjestad-San Nicolas ta e weso di lomba di e red di trafico, cu mester tin mas menos cu ta posibel molester di funcionnan directamente accesibel.
E camindanan cu ta conecta Oranjestad cu diferente centronan residencial y cu ta entre e centronan residencial ta respalda e facilidadnan (comercial). E diferente ringwegnan proyecta y e caminda nobo pa San Nicolas ta conexionnan den e sistema principal. E camindanan colectivo den bario por apoya funcionnan comercial mas tanto riba nivel local. Rutanan di accesibilidad no ta conecta centronan residencial cu otro y ta menos adecua pa conecta cu facilidad comercial.
E influencia di Aeropuerto ta indica cu circunferencia di nivel di zonido cu e avionnan cu ta subi y baha ta ocasiona. Acceso pa navegacion tambe ta indica door cu e actividadnan di haf relaciona ta concentra den e vecindario.
Area di costa
Riba e mapa maritimo e awa di laman banda di nos costanan ta dividi den cinco zona costero y ta ilustra con e sistema di drenahe ta funciona pa medio di rooi, tanki y saliña. Tambe ta indica e luganan na unda ainda tin basta mangel ta crece, cu e meta pa conserva nan.
E importancia pa mantene y mehora rooi y saliña ta keda demostra tur aña durante periodo di yobida. E urbanisacion creciente ta haci e solucion pa e problema creciente di awa manera e dicho conoci 'carga awa hiba laman'.
E clasificacion di awa na costa den cinco categoria ta basea riba funcionnan dominante. Asina tin cuatro parti di e costa cu ta indica como parke marino reserva, pasobra den e partinan aki ta papia di e conexionnan ecologico miho conserva y di mas variacion. E resto di e costa parti panort tambe ta marca como e zona na unda e balor di naturalesa ta na prome luga.
E ordenacion y uzo di e costa occidental ta fuertemente domina door di e funcion turistico na gran escala,
locual ta conduci na uzo recreativo intensivo di e awa na e costa como funcion principal. E zona aki ta delimita door di e luganan pa hancra manera fiha den e convenio internacional pa nabegacion cu tambe ta marca riba e mapa.
Den un gran parti di e costa pazuid e influencia pa nabegacion mas pisa y su caracter economico ta domina. Aki e necesidad pa un profundidad suficiente y un ruta sigur pa barconan di carga y crucero turistico ta na prome luga.
E ultimo categoria ta e area di rif, unda e calidad ta determina principalmente door di e uzo limita, trankilidad, poco trafico motorisa, boto di pisca tradicional y forma pasivo di recreacion den un ambiente romantico.
E reparticion aki di e awa di laman banda di nos costanan ta e base pa trata e diferencia pa loke ta trata posibilidad riba tereno di construccion di hotel, horeca, construccion di pier y luga di mara boto, maneho di beach, regulacion di deporte acuatico, uzo recreativo y desaroyo di naturalesa.
Un descripcion extenso di e mapa di ROP y mapa por haya den capitulo cuatro di descripcion di e plan.


text:
Rei Willem-Alexander
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Willem-Alexander (naci Willem-Alexander Claus George Ferdinand; 27 di april 1967) ta rey di Reino Hulandes desde 30 di april 2013, ora su mama prinses Beatrix a abdica for di trono.
Willem-Alexander a nace na Utrecht, como e yiu mayor di Prinses Beatrix y diplomatico Claus van Amsberg. na anja 1980; Willem-Alexander a bira Prins van Oranje (Prins Heredero), ora su mama; Beatrix, a bira Reina di Reino Hulandes. Willem-Alexander despues di caba Universidad, a drenta Marina Real pa sigi su estudio eynan. Na aña 2002, Willem-Alexander a casa cu Maxima Zorreguieta-Cerruti, hunto nan tin tres yiu muhe; Catharina Amalia, cu titulo di "Prinses van Oranje" (2003), Alexia (naci 2005) y Ariane (naci 2007).
Willem Alexander ta interesa den sport y den maneho di problemanan cu awa. prome cu Willem-Alexander a bira rey, e tawata miembro di Comite Internacional di weganan Olympico (1998-2013), presidente di board of advisory riba e tereno di manehamento di awa, y presidente pa e secretaria general di Nacionnan Uni riba e Commitee di awa y sanitation.
Infancia y educacion[editá | editá fuente]
Willem-Alexander Claus George Ferdinand a nace dia 27 April 1967, na Hospitaal di Universidad di Utrecht (awor conoci como Universidad Medico di Utrecht). e ta e prome yiu di Prinses Beatrix y Prins Claus, y e nieto di Reina Juliana y Prins Bernhard. Willem-Alexander tabata e prome baby masculino cu a nace den Famia Real desde nacimiento di Prins Alexander na 1851, y e prome heredero masculino desde Prins Alexander su morto na 1884.
Desde infancia, Willem-Alexander tabata tin e titulo nan di Prins der Nederlanden, Prins van Oranje-Nassau, y Jonkheer van Amsberg. Willem-Alexander a ser bautisa como un miembro di e Misa Protestant Hulandes na anja 1967 den St. Jacobus Kerk na Den Haag.
Willem-Alexander tabata tin dos ruman menor, Prins Friso (1968-2013) y Prins Constantijn (naci na 1969). Desde su infancia e la biba hunto cu su famia na Kasteel Drakensteyn te na anja 1981, Ora e Famia Real a move pa Paleis Huis ten Bosch na Den Haag. Willem-Alexander heredra e titulo di "Prins van Oranje" ora su bisabuela a abdica for di trono na 1980.
Titulo[editá | editá fuente]
- 27 april 1967 - 30 april 1980: Su Alteza Real Prins Willem-Alexander der Nederlanden, Prins van Oranje-Nassau, Jonkheer van Amsberg
- 30 april 1980 - 30 april 2013: Su Alteza Real, de Prins van Oranje
- 30 april 2013 - presente: Su Mahestad E Rei.
Famia[editá | editá fuente]
Rei Willem-Alexander y Reina Máxima tin tres yiu muhe.


text:
Kralendijk – E parke ta un inisiativa di e organisashonnan Bon Bèrdè, Montgomery BotanicalCenter, Seacology i Gobièrnu di Boneiru.
E “Sabal Palm” òf Palma di Kabana di Boneiru ta úniko den su sorto. Tin aktual 24 palma madurá na Boneiru, pero tiki tiki esaki tambe ta birando ménos. Esaki debí na sekura i pasó kabritu i buriku ta kome e palunan hóben. P’esei e palmanan nobo no por krese i bira grandi. Pa por protehá e tiki palunan ku a sobra mester trese protekshon pa nan di un forma inmediato.
Pa skapa e tipo di palmanan aki for di kaba na nada, a diseñá un plan ku no solamente ta protehá e palma úniko aki, pero ku ta pone atenshon tambe riba e área kaminda nan ta krese pa desaroyá esaki na un manera sostenibel pa e sektor di eko-turismo. Segun Diputado Thielman, e vishon di Parke di Sabal ta den e mesun liñanan ku Bonaire BlueDestination i e plan di rekuperashon di turismo kaminda ke trese desaroyo balansá teniendo kuenta ku nos kultura i nos naturalesa.
Tasera e área kaminda e palmanan aki ta krese den kurá pa tene buriku i kabritu pafó. Esaki ta duna e posibilidat pa por planta mas di e palmanan aki i asina rekuperá e poblashon di Palma di Kabana. Lo kuminsá ku un trayekto edukativo pa mucha i turista. Ta bai hasi mas estudio tokante kresementu di e palmanan. E idea ta tambe pa monitoriá i kultivá e tipo di palma aki pa por garantisá nan eksistensia.
“Akseso na e parke ta liber i ta bai krea ruta pa kana i kore baiskel i pone baki di sushi i foyeto di informashon. E parke di Sabal ta brinda e oportunidat uniko pa eduká, distraí i protehá”, segun diputado Kroon. E Parke di Sabal ta situá kantu di e kaminda pa bai Sorobon i ta den un área destiná pa naturalesa den e Plan di Desaroyo Espasial Boneiru (RuimtelijkOntwikkelingsplanBoneire – ROB). Esaki ta hasié un desaroyo ideal pa elevá e produkto turístiko di nos isla.


text:
Durante un conferencia di prensa awe na Aruba Ports Authority, Minister Dangui Oduber conhuntamente cu CEO di APA sr Marc Figaroa a anuncia cu dia 13 di juli 2021 Aruba lo ricibi e barco crucero Carnival Horizon cu 2800 pasahero aborde.
Esaki sigur ta un tremendo noticia pa Aruba su Turismo y economia cu ta den pleno recuperacion. Teniendo na cuenta cu e pandemia ainda ta presente no solamente na Aruba pero mundialmente, Ministerio di Turismo a bin ta haci esfuerso for di comienso di aña pa negosha cu liñnan crucero pa yega na un acuerdo pa loke ta trata protocolnan di COVID-19 pa asina garantisa seguridad pa nos localnan. Den pleno pandemia pro activamente minister Oduber y Sr Figaroa a bishita liñanan crusero den luna di februari 2021 pa cuminsa papia y delibera riba reactivacion di barconan crusero pa Aruba. Awe nos por mira e resultadonan di esaki considerando e hecho cu Aruba ta un di e prome destinacionnan den henter caribe pa ricibi barconan crusero.
Nos ta sumamente contento cu nos por a logra convence e dos liña nan crucero cu ta Royal Caribbean y Carnival Cruiselines pa bin Aruba. Dia 9 di juni ultimo Aruba a ricibi Celebrity Cruiselines, cu a scohe Aruba como su prome destinacion desde aña pasa cu Aruba a bai den lockdown y asina mundialmente a bin un paro na Turismo Crucero. Mañan, 13 di juli aruba lo ta ricibi Carnival Horizon cu 2800 pasahero. Ta premira cu pa aña 2021 aruba lo ta ricibiendo 69 barco crucero. Esakinan sigur ta cifranan positivo pa Aruba cu ta den un aña di pandemia. Cu recuperacion di nos Turismo Crucero, APA N.V. lo tin un futuro briyante su dilanti y asina lo por continua cu desaroyo y upgrade di nos Terminal Crucero.
Den cuadro di e protocolnan relaciona cu covid-19, un ekipo cu ta consisti di APA, ATA, DVG y directie scheepvaart cu pa lunas a traha basta duro pa finalisa tur e protocolnan pa asina ambos partido esta pais aruba y liñanan crucero por a bai di acuerdo cune. Un nota importante ta e hecho cu 95% di esnan aborde ta vacuna, claro tin un porcentahe chikito cu no por ta vacuna manera entre otro muchanan. Na banda di esaki Carnival Cruiselines mes tin un cantidad limita cu eta permiti abordo di e crucero. Aruba ta y keda un destinacion preferencial di Carnival Cruiselines.
Gobierno di Aruba ta sumamente contento y agradecido cu esfuersonan haci pa APA N.V. DVG y Ministerio di Turismo pa asina logra yega un acuerdo di protocol pa asina Aruba su Turismo y Economia por sigui recupera. Minister Oduber ta sigui traha y demostra e compromiso pa trece turistanan Aruba pa keda contribui na nos crecemento economico.


text:
Zwarte Mangel, San Nicolas – Diamars den careda di 11’or y 35 di anochi, polis di San Nicolas ta wordo manda cu urgencia ariba e caminda pariba di K.I.A . Un poco mas panort, riba e caminda cu ta bay pa e ranchonan na Zwarte Mangel, pa un persona basta herida laga atras.
Na yegada e agentenan a topa cu un homber cu lo a wordo severamente maltrata. Loke nan por a saca afo di e homber aki, aparentemente nan lo a pasa auto ariba dje. E victima ta un conoci di polis.
Segun e homber di inicialnan F.G. kende a bisa polis, cu un primo di dje lo kier a mate, pero e lo a logra huy for di auto. Aparentemente e primo, lo a pasa auto varios biaha ariba dje.
Presencia di ambulance a wordo pidi cu urgencia, pero na nan yegada e victima a nenga di bay cu nan y tabata haci hopi fastioso.
Algun rato despues, e patruya na e sitio mes a transporta e homber pa Imsan, paso e lo a bira mas malo y tabata keha di hopi dolor.
Na Imsan ela wordo controla y a opta pa ambulance transporte cu urgencia pa Dr Horacio E. Oduber Hospitaal, pa un control mas extenso.


text:
Dos actividad cu lo bai tuma lugar e weekend aki pa nos Adulto Mayor.
Dia 9 di October lo bai tin un dia cu wega nan pa nos pasa pret. Unda cu bo por sera un team di 5 persona pa participa den 10 diferente wega cu lo keda organisa pa IBISA. Bo por inscribi como individual tambe. Meta di e dia aki ta pa nos bai bek den pasado y haci wega nan cu nos tawata hunga antes. Inscripcion ta totalmente gratis.
Y pa diadumingo 10 di October lo bai tin un caminata pa famia unda cu un y tur lo por participa y tambe ta totalmente gratis. Meta di e caminta ta pa nos sali cu nos wela y welo y explora nos naturalesa bou guis di experto nan di Fundacion Movemienta ta Bida.


text:
Relashona cu e caso di diabierna cu a horta e arma reglamentario di un colega.
Te aworaki 5 detencion y a confisca un arma semi automatico paresido na un UZI, un silenciador, 3 peña y munishon. Polis no kier revela tur informacion ainda pero tin cosnan serio den e asunto aki y nan no ta descarta mas detencion.
Den caso di hortamento di arma di un polis, a bin topa cu sorpresa arma pisa y detencion di 5 sospechoso te awo!
Relashona cu e caso di diabierna cu a horta e arma reglamentario di un colega.


text:
TEMPORADA DI HORCAN 2020 A CONCLUI. Prome Minister ta gradici tur personal cu tabata pendiente y prepara pa cualkier eventualidad durante e periodo
TEMPORADA DI HORCAN 2020 A CONCLUI.
Prome Minister ta gradici tur personal cu tabata pendiente y prepara pa cualkier eventualidad durante e periodo
Apesar di tur e retonan cu aña 2020 a trece cu ne, awe por bisa Danki na Dios cu temporada di Horcan 2020 a termina y cu Aruba no a ricibi un efecto directo pa cualkier tormento tropical.
For di Bureau Rampenbesteijding Aruba a haya informacion di e temporada di Horcan 2020. Na maart 2020 a pronostica 18 sistema cu lo haya nomber, di cual 3 lo por tin impacto pa Aruba. Sinembargo temporada di Horcan 2020 a conoce un record di 30 sistema tropical cu a haya nomber. (Normalmente un aña Atlantico ta conoce 12 sistema cu ta haya nomber). Aruba a conoce dos menasa pa aña 2020 esta Gonzalo y Lota.
Di parti Gobierno di Aruba, Prome Minister y tambe Bureau Rampenbestrijding Aruba (BRA) kier a gradici tur Cluster pa e preparacionnan haci pa temporada di horcan 2020.


text:
KRALENDIJK – Representante di Reino interino Jan Helmond, a rechasá e petishon di Clark Abraham di frakshon Demokrat, pa manda e desishon di Kolegio Ehekutivo pa e minister konserní pa destrukshon. Esaki relashoná ku e fiansa di 64 mion dòler ku e kompania WEB NV ke hasi. Helmond ta hasi un yamada riba tur partido pa asumí nan responsablidat. “Mester stòp di keda krea diskushon rondó di asuntunan di gobernashon i koperá ku otro pa solushoná esakinan i promové e proseso demokrátiko”, Helmond a kontestá Abraham riba su karta.
Den un karta fechá 5 di janüari 2020, Abraham na nòmber di Partido Demokrat ta pidi pa destruí e desishon di Kolegio Ehekutivo, basá riba e Lei entidatnan públiko Boneiru, Sint Eustatius i Saba. (WOLBES)
Segun Helmond ta solamente Gobièrnu Hulandes por destruí un desishon, pa e echo ku e ta kontra di lei of interes general. Tantu gezaghèber komo e representante di Reino por notifiká e minister konserní ku na nan opinion un desishon ta bin na remarke pa destrukshon. Gezaghèber ta hasi esaki via representante di Reino.
Mas aleu segun Helmond, Abraham a bisa ku Kolegio Ehekutivo no a kumpli ku su obligashon i responsabilidat di pone Konseho Insular na altura ku lo tabata bai hasi e akto di derechi privá aki. Helmond ta sigui splika ku destrukshon ta un kompetensia diskreshonario. Esei ta inserá ku e órgano gubernamental den sierto grado ta liber pa tuma sierto desishon i ku Gobièrnu Hulandes bou di tur sirkunstansia mester hasi un evaluashon kuidadoso di tur interes embolbí. “No ta tur konflikto ku derechi òf interes general ta di tal peso ku destrukshon ta hustifiká. Pregunta ta ku si loke ke logra ku destrukshon, no por ser lográ di otro forma”.
Kolegio Ehekutivo mester duna kuenta i rason na Konseho Insular tokante su maneho, i Konseho Insular tin e papel di kòntròl riba Kolegio Ehekutivo. Pa por ehekutá e tarea di kòntròl aki bon, ta importante pa Kolegio Ehekutivo duna tur informashon ku Konseho Insular tin mester pa ehekushon di su tarea. Pero Konseho Insular mes tambe por hasi pregunta na Kolegio Ehekutivo. Den e kaso aki sinembargo e representante di Reino ta konstatá ku Frakshon Demokrat no a hasi Kolegio Ehekutivo pregunta tokante e evaluashon ku el a hasi, ni a pidi Kolegio Ehekutivo pa responsabilisá su mes tampoko. ”Mi ta di opinion ku ta Konseho Insular, huntu ku Kolegio Ehekutivo, mester determiná si Kolegio Ehekutivo a aktua korekto dor di informá Konseho Insular posterior di e fiansa i e kondishonnan mará na esaki’, Helmond a skibi. E ta haña ku e proseso demokrátiko mester tuma lugá primeramente den e entidat públiko mes. Esaki no a sosodé. Konseho Insular no a hasi uso ekstensivo di tur medionan ku e tin na su disposishon i Kolegio Ehekutivo mester haña e posiblidat pa splika su karta mas detayá. Segun Helmond, ”Awor ku bo a keda sin hasi uso di e posiblidatnan ei, mi no ta mira motibu pa intervení den e forma di goberná di parti Kolegio Ehekutivo òf den e tarea di kòntròl di Konseho Insular”.
Tumando un ke otro na kuenta, Helmond ta rechasá e petishon di Clark Abraham. Na lugá di hasi esei, e ta hasi un apelashon riba tur partido pa asumí nan responsablidat. E ta konstatá ku ultimo tempu tin diferente diskushon tokante asuntunan di gobernashon den entidat publiko i e ta risibí diferente petishon di parti Demokrat. ”Aki lo mi kier enfatisá ku mester por papia tokante tipo di problemátikanan asina den gobernashon di e isla, pa asina promové e koperashon mutuo i e proseso demokrátiko”.


text:
LEY DI SCREENING DI MINISTERS
E pilar number 8 pa sigura integridad na Aruba ta e screening di minister. Lamentablemente, Prome Minister Evelyn Wever-Croes a duna di conoce, e ley aki no a wordo aproba pa Parlamento. E ley aki a wordo traha door di Departamento di Legislacion y Asunto Huridico, DWJZ, y a bay Raad van Advies 2 biaha y asina mes Parlamento no a pasa e ley aki. Premier Wever-Croes a gradici Parlamentarionan Vrolijk y Tjon pa e iniciativa y a gradici Fraccion di MEP y POR cu a sostene e ley aki cu lamentablemente no a conta cu sosten di un mayoria.
“E ley di Sceening di Minister ta hopi urgente y necesario, no pa tene esnan cu ta uza substancia for di politica, pero pa tene esnan corupto for di politica. Mas sigur e ley lo pasa si, si no ta den e Gobierno aki, e lo pasa den e siguiente Gobierno”, Prome Minister a vocifera den e reunion publico den Parlamento pa trata e tema di integridad.
Mientras tanto tin e ‘landsbesluit’ cu ta regla e screening, pero no ta bay asina leu manera e ley. E ley lo a haci e trabou di cualkier formado den futuro hopi mas facil pa tene esnan corupto afo di gobierno.
Prome Minister a enfatisa cu su persona ta uza e landsbesluit pa screen tur minister a base di e mesun landsbesluit. Tur minister a pasa door di e mesun screening. Algun a bay lihe, otronan a tarda, debi cu nan tin mas cos pa splica. Pero tur a pasa un screening hopi intensivo. E screening aki no tawata solamente pa e candidato, sino pa su pareha, su mayornan, y su yiunan si en caso nan ta mayor di edad. E landsbesluit ta bay hopi leu caba, pero tin cierto puntonan cu no por wordo enforsa pa motibo cu e no ta un ley, e ta un landsbesluit. P’esey e ley aki ta asina necesario. Tur instancia cu ta asisti e formado den un screening a pidi pa haci esaki den un ley p’asina por defini e autoridadnan mas miho y p’asina por efectua screening y mara conclusionnan mas fuerte na nan.
“Lamentablemente e discusion a draai rond di cu si un hende cu a uza droga den su bida, por bira minister of no. Mientras e discusion mester a enfoca riba corupcion y si Aruba kier hende corupto como minister si of no”, Prome Minister a bisa.
Prome Minister a bisa cu su persona lo sigui traha cu e landsbesluit manera el a bin ta haciendo, tanten cu e ta encarga.
Mi a desea si cu e parlamento aki a aproba e ley y cu e maneho di esun cu bin despues di mi mas facil y sigura cu no lo tin casonan nobo di parhanan manera Ibis, Avestrus y Flamingo. Tanten e ley aki no bin, Gabinete Wever-Croes no por garantisa cu no tin un caso prikichi of pauwis na caminda. Mi ta sigur cu si no ta e Parlamento aki, ta e siguiente Parlamento ya cu futuro generacionnan ta kere den integridad di berdad y nan si lo mustra sin miedo y sin duda di ta contra corupcion.”


text:
Nochi di sine grátis na Sentro di Bario Souax
Nochi di sine grátis na Sentro di Bario Souax
Fundashon Pro Souax i Sentro di Bario Souax ta anunsiá na habitantenan di Souax, Gato i bisindario ku djabièrnè awor 30 di yüni, lo tin e siguiente nochi di sine grátis. E nochi di sine lo ta di 19.00 pa 21.00 i pelíkula di e luna aki ta:
“MONSTER TRUCKS”
E hoben Tripp ta traha parttime den un “junkyard” (garashi ku ta bende piesa di outo bieu). Di piesanan bieu di otro trùknan Tripp ta traha un pikòp trùk. Den e “junkyard” ta biba tambe Creech, Creech ta un mònster ku ta gusta bebe zeta di motor di outo. Creech ta drenta biba den motor di e trùk di Tripp. Creech i Tripp ta bira amigu i awor Tripp tin un MONSTER TRUCK.
Huntu ku su amiga Meredith, Tripp ta traha un plan pa salba Creech i su mama i su tata i yuda nan skapa. Bin mira kuantu kos nan ta pasa aden i kantu kos e monster trucksnan ta hasi.
Un pelíkula hopi prèt i yen di akshon ku hinter famia por gosa di dje !
Forma boso grupo, bin wak e pelíkula i gosa huntu !
Fundashon Pro Souax i Sentro di Bario Souax ta invitá habitantenan di Souax, Zegu, Gato i
bisindario i demas interesadonan pa: forma nan grupo, bin ku un stul òf banki, bin distraí un ratu
huntu ku bo yunan i wak pelíkula grátis na Sentro di Bario Souax.
Lo tin kos di kome i bebe pa mucha i na preis di mucha.


text:
Kiko eksakto lo ta e konsekuensianan pa atministrashon salarial i gastunan di suèldu a konsekuensha di e retenshon di 20% riba e salario bruto?
Un bahada temporal (retenshon) di e salario bruto naturalmente tin konsekuensha riba e gastunan di suèldu i e salario nèto di e empleadona konserní. Pero kua konsekuensha spesífikamente lo presentá?
Na promé lugá ta trata di retenshon temporal (òf bahada) di e salario bruto i no di e salario segun SVB. Esaki ta nifika ku e seguronan i primanan di ZV i OV lo permanesé igual. E primanan di ZV/OV mester permanesé den e kalkulashon riba e 100% di e salario bruto inisial.
E impuesto di suèldu i primanan sosial menshoná sinembargo lo baha dor di e bahada temporal di e salario. Esaki, dor ku e base pa e impuesto i primanan tambe lo baha.
E salario nèto di empleadonan ku temporalmente lo risibí pago di 80% di nan salario, tambe lo baha. Pero no ku 20%. Kua porsentahe esaki lo bira ta dependé di e kategoria salarial e empleado ta, pues no por tradusí e montante pa un porsentahe fiho di salario nèt mas abou.
Den e ehèmpel abou por mira e diferensha spesífiko entre un salario di ANG 2.500,- pa luna, i e mesun salario ora implementá e retenshon temporal di 20%:
Kalkulashon 1: Salario bruto ANG 2.500,- pa luna
Kalkulashon 2: Salario Bruto ANG 2.500,- pa luna menow e retenshon di 20% bruto
A fiha e porsentahe di OV riba 0,5% pa e ehèmpel aki


text:
NOS SELEKSHON NASHONAL TA NA BAHRAIN PA KUMINSÁ KU E PREPARASHONNAN PA NOS 2 PARTIDONAN DI FOGEO! E 21 HUNGADÓNAN DI NOS SELEKSHON TA KONOSÍ!
NOS SELEKSHON NASHONAL TA NA BAHRAIN PA KUMINSÁ KU
E PREPARASHONNAN PA NOS 2 PARTIDONAN DI FOGEO!
E 21 HUNGADÓNAN DI NOS SELEKSHON TA KONOSÍ!
Preparashonnan ta kontinuá pa e 2 partidonan di fogeo di nos selekshon kontra Bahrain i tambe New Zealand. Nos selekshon a sali pa Bahrain djasabra último pa asina kuminsá prepará pa nos próksimo kompromisonan.
Nos entrenadó interino Sr. Patrick Kluivert huntu ku su staf a saka e lista di 21 hungadó ku lo enfrentá Bahrain, e pais anfitrion, dia 6 di òktober binidero pa despues nos topa New Zealand dia 9 di òktober aya na Bahrain. Ámbos partido lo tuma lugá 12’or di mèrdia, orario di Kòrsou.
E siguiente hungadónan a wòrdu selekshoná pa e partidonan di fogeo;
- Zeus de la Paz
- Rhu-Endly ‘Cuco’ Martina
- Bradley Martes
- Suently Alberto
- Nathan Holder
- Juninho Bacuna
- Vurnon Anita
- Rangelo Janga
- Leandro Bacuna
- Gevaro Nepomuceno
- Shanon ‘Cheese’ Carmelia
- Juriën Gaari
- Kenji Gorré
- Roly Bonevacia
- Brandley Kuwas
- Arenchelo Leito
- Gervane Kastaneer
- Jarchinio Antonia
- Ayrton Statie
- Tyrick Bodak
- Jean-Marc Antersijn
Tene kuenta ku e lista ta konsistí di 21 hungadó i e numerashon ta nan number di kamiseta.
Mañan mainta 9’or Bahrain lo tene un konferensia di prensa pa duna mas informashon tokante e partidonan aki.
Keda pendiente pa mas informashon…


text:
Bubali vs La Fama tabata un encuentro di e dos ekiponan sotanero te na e momentonan aki den e campeonato nobo di Division Honor, tur dos ekipo tabata sin punto te cu na e wega aki.
E wega a cuminsa cu e dos ekiponan purbando di desifra otro den e prome minuutnan, despues tur dos cuadro tabatin pentracion den e area penal pero sin hopi precision pa por anota gol, ilustrando e debilidad den delantero di ambos oncena pa cu e campeonato aki te cu awor.
La Fama tabata superior den e prome 15 minuutnan pero Bubali a resurgi despues di e punto ey te cu e prome mei ora di wega, unda e wega tabata mas balansa, apesar di e velocidad abou di e wega, e wega tabata tambe hopi deportivo te na e punto ey. Asina e wega a sigui, sin hopi yegada di peliger te cu e pitaso final pa halftime.
E di dos tempo a cuminsa cu un Bubali hopi mas agresivo, despues di un paar di cambio tambe, hopi mas decidido pa bai cu e victoria den e wega aki. For di minuuut 55 La Fama no tabatin contesta pa e iniciativa di Bubali, cu a sali mane un ekipo completamente nobo. Nan persistencia a paga ora cu na minuut 58 despues di un falta net pafo di doelgebied di La Fama, e veterano Maurice Escalona cu un tiro spectacular den nobenta graden na banda drechi di porteria, a anota e gol pa pone su ekipo SC Bubali cu bentaha di 1-0. Un joya di gol sin duda, Escalona ainda tin su toke magico.
Djakinan Bubali a domina y na minuut 68 Edmar Tromp den un contra-golpi ta amplia e marcador pa hasi e wega 2-0 pa e “orguyonan di Nort”. La Fama cu poco contesta no ta yega cu masha peliger pam porteria di Bubali. Na minuut 79 ta Edmar Tromp atrobe cu un tiro duro ta hasi e wega 3-0 pa Bubali, y por a sinti cu wega a caba na e punto ey, broche final hasta si ainda tabata un poco mas cu 10 minuut di wega. E ultimo minuutnan tabata mas bien un formalidad, toch cu bastante wega bruto sin mester realmente, pero t’asina mes wega a caba, Bubali cu e victoria di 3-0 riba La Fama. Bubali ta sali di “sotano” y awo tin 3 punto, La Fama ta keda su so den bom di tabla sin punto ainda.


text:
Den un wega cu tabata pinta riba papel cu Nacional lo gana na un manera facil, debi na e momento dificil cu e Naranhadanan ta pasando aden den e prome mita di e campeonato aki, Estrella ta bin ta pasando den hopi dificultad cu lesionnan di hungadonan clave, incluso e lesion serio di nan puntero Hugo Robert den e wega anterior, ademas cu ainda Phaedrick Baromeo y David Dubero ta incapacita for di campeonato pasa, Estrella ta hunga e wega aki tambe sin su capitan Pancho Croes.
Pero, e realidad ta cu e bala ta rondo y cualkier por pasa den e deporte aki riba cualkier dia. E wega tabatin momentonan interesante, claro, ta dos ekipo grandi, pero, Nacional tabatin mas dominio di bala y tereno, asina mes e resultado tabata mas sera cu a spera.
E partido ta cuminsa cu un Nacional di biaha den atake “agobiante” unda Estrella no tabatin salida. Den mei mei di dominio teritorial e Norteronan ta haya un tiro liber na minuut 6 caba y den e rebote cu ta sigui, Edward Clarissa ta anota e prome gol di wega, Naciona 1 Estrella 0.
Ta te banda di e prome mei ora di wega ta unda Estrella a cuminsa haya mas yegada, pero esey tambe a permiti Nacional counter y yega den area di peliger di Estrella y e wega tabata mas bien un di banda pa banda den e ultimo cuarto di ora te cu halftime.
Den e di dos mita Estrella a sali cu mas vigor, cu mas intencion pa empata e wega, Nacional cambiando di strategia a hunga mas den contra-golpi na un manera hopi eficaz y ta haya mas hugada di peliger cu Estrella mes, vooral den pia di Devis Oliveros cu ta ‘mortal’ ora cu e haya su mes “one on one” serca di e area penal contrario, ademas di ta “zig zag” e cancha buscando e bala constantemente. E atakenan di Estrella no tabata sostenibel, y situacion di peliger tabata poco.
Te cu minuut 65 ainda Estrella tabata ‘cococha’ pa drenta den area penal contrario y causa situacion cla di gol. Pa colmo ta Nacional ta anota e siguiente gol pa hasi e weg 2-0 na minuut 78, unda Deffery Banton ta lansa den atake riba hala drechi penetra te bandi area penal di Estrella pa hasi un pase perfecto na unda Sjon Pieters ta haya e bala den area chica pa anota e gol di volley, bunita gol por cierto, Nacional ariba 2-0.
Na minuut 85 porfin tabatin un ‘break’ pa Estrella, unda e talentoso hoben Trevor Faro a “schijn” tres hungado Dragon pa despues hasi un pase mane ta riba teblachi pa su companjero Anuar Kock cu ta anota e gol di descuento pa e oncena di Santa Cruz, Nacional 2 – Estrella 1.
Wega diripiente a bira tenso, ya cu ta 5 minuut so tabata falta y Estrella a tira duro dilanti, e momentum tabata di nan den e 5 minuut nan cu a pasa, unda nan tabata full e wega? Pero toch e empate tabata serca! Te ora cu Ichair Kock ta perde cabes den un momento di locura y ta haya carchi cora na minuut 86, net ora cu su ekipo tabata buscando e empate, lastima. Estrella asina mes a lansa den ofensiva paso un tabatin nada di perde mas, e wega a bira un ‘toma y dame’, pero ta den esey, den un momento, Nacional ta hasi contra-golpi y ta haya un penalty debi na falta riba Devis Oliveros cu tabata den anota un gol den area penal. Oliveros ta tuma e penalty pero Jesus Fria ta para e tiro, dunando Estrella un bida nobo pa busca e empate, y nan a lansa ‘todo por todo” dilanti, pero holoshi tabata contra nan y wega a caba 2-1 pa Nacional denter di situacionan polemico y anti-deportivo unda carchinan a cai hasta despues cu e partido a termina!
Nacional na e momentonan ey a pasa pa comanda e tabla di clasificacion den forma provisional cu 19 punto, Estrella a keda cu 12 punto den di seis luga di Division Honor. Nos “Man Of the Match” ta Devis Oliveros di Nacional.


text:
E cuenta(nan) di W.E.B. Aruba N.V. of bo stamnummer.
Pago cuenta di awa W.E.B. Aruba N.V.
Descripcion
Pago di e cuenta di W.E.B. N.V. Ta haya un recibo despues di e pago. Esaki ta un prueba cu e cuenta di awa ta paga. Por paga cash, cu cheque of pin.
Unda pa pidi'e? / Mas informacion na
Oficinanan di Gobierno:
- Oficina di Gobierno den districto di Savaneta (Hulpbestuurskantoor Savaneta)
- Oficina di Gobierno den districto di San Nicolas (Hulpbestuurskantoor San Nicolas)
- Oficina di Gobierno den districto di Paradera (Hulpbestuurskantoor Paradera)
- Oficina di Gobierno den districto di Santa Cruz (Hulpbestuurskantoor Santa Cruz)
- Oficina di Gobierno den districto di Noord (Hulpbestuurskantoor Noord)
Kico mi tin di hiba cu mi?
Cuanto e ta costa?
Pa haci pago no tin gasto extra envolvi.


text:
Gerente di Biblioteca Nacional Aruba (BNA) a scohe pa e proteccion optimal pa tur bishitante y su empleadonan. BNA ta cambia su protocolnan un poco. A dicidi di pidi tur hende bisti un tapaboca / mondkapje den espacio publico di biblioteca. Esaki banda di e otro medidanan di precaucion manera, por ehempel, uso di sanitizing gel na entrada. Bistimento di un tapaboca ta obligatorio pa tur bishitante di 12 aña bay ariba. Esaki te un proximo aviso.
Profesionalnan di SVb a pasa controla edificio central di Biblioteca Nacional Aruba y implementacion di tur protocol ta bayendo bon pa percura cu tur hende por mantene e distancia di minimo 1 meter y mey. Gerente ta sinti sigur pa cu esaki pero como cu tin algun caso activo di Corona riba nos isla ta prefera di bay na e proteccion maximo. Gerente ta keda sigui e desaroyonan.
Ta pidi comprension pa e medida aki. Ta pidi bishitante pa bin biblioteca cu nan mondkapje (tapaboca), si a lubida esaki por cumpra uno na entrada. Masha danki pa e cooperacion.